text:
Kralendijk- E porshon di koriente generá di manera duradero na Boneiru a baha di 33% na aproksimadamente 25% den e último aña nan. Esaki ta un resultado direkto di e oumento di e demanda di energia debí na e kresementu kontinuo di e poblashon, turismo i aktividat nan komersial riba nos isla.
WEB N.V. ta advertí ku e kontribushon kada bes ménos di energia duradero no ta den mes un liña ku e konsepto di “Blue Destination” ku lo mester kombertí Boneiru den e promé sosiedat sirkular na mundu. Banda di esei, e ta den konflikto tambe ku e polítika di kabinèt Rutte ku a komprometé su mes ku e akuerdo di klima di Paris.
Finansiamentu
WEB ta buska e finansiamentu mas favorabel posibel pa realisá e lokual a ser proponé. Ta trata di un supsidio di aproksimadamente $32 mion.
“Nos ta yegando na momentunan nobo di invershon pa por kumpli ku e demanda. Si no tuma e desishon den e próksimo lunanan. E porsentahe di energia produsí di un manera duradero ta menasá di baha kada bes mas i nos lo sigui dependé di petrolio karu i kontaminando den e próksimo dékada”, asina WEB a skibi den un komunikado pa prensa.
Lesa tambe:
- Prevení Dengue, Chikungunya, Zika |Aviso pagá
- Talento Kultural ta duna show despues di mas ku 1 aña corona
- Trahadónan preokupá di BonLab ta skibi karta pa BC
- A presentá ‘Monument Bonaire’ na Hatitat
- Corona resultadonen 27 òktober
- Protehá bo mes kontra di grip |Aviso pagá
- WEB ta selebrá apertura di planta di awa di bebe huntu ku su penshonadonan
- Turneo di Waterpolo na Boneiru e siman aki


c: text/html

text:
WILLEMSTAD – “Bon mirá Ian lo no a biba largu”, su mama Helena Ruiz-Perreira ta konta. “Por fin e ta bai bon i aktualmente e tin nuebe aña di edat. Mentalmente e ta algun aña mas hóben.” Ian ta un mucha hòmber siegu ku probablemente ta outista. E tin gana di siña pero no tin niun instansha kaminda e por sigui enseñansa.
Mucha ku ta siegu i ku tin un hèndikèp mental tambe na Kòrsou ta pasa den difikultat. “E muchanan aki no por partisipá na enseñansa regular ni tampoko na enseñansa speshal”, manager di kuido na Pro Bista, Jumarie Chap, ta bisa.
Aktualmente ainda Ian por akudí na e Sentro di Kuido Médiko Ortopedagógiko, un instansha ku ta ofresé un programa na mucha di tres te shete aña ku un defekto di desaroyo.
“Ku yudansa di un supervisor nos por rèk e kos un poko, pero rib’un dia a kaba. Probablemente Ian ta outista, pero aki nos no tin bon tèst pa haña sa sigur. Di tur manera e no por bai skol regular, e klasnan ta muchu grandi. Entretantu e ta bira mas grandi i tin gana di siña mas, pero no tin niun hende ku por yud’é”, Ruiz-Perreira ta bisa.
No tin braille
Na Kòrsou no tin enseñansa pa alumno siegu òf surdu. Mucha surdu òf ku no ta tende bon por bai e skolnan pa enseñansa speshal. Mucha siegu òf ku no ta mira bon mayoria parti ta bai un skol regular. Na e skolnan aki semper tin dosente ta traha ku sa braille òf ku tin eksperiensha ku mucha siegu.
Fundashon Pro Bista ta e úniko instansha na Kòrsou pa hende siegu òf ku no ta mira bon. Nan tin un departamentu pa mucha te 25 aña ku ta sigui enseñansa ainda i un departamento pa hende ku ta traha. “Nos ta duna lès di braille i nos ta supervisá mucha i dosente den enseñansa”, Chap ta konta. Mucha manera Ian por akudí serka nos pa terapia, ma nos no ta duna enseñansa. Aktualmente no tin niun kaminda ku mucha ku hèndikèp múltipel por akudí.”
Normalmente mayornan ta skohe un skol regular i djei Pro Bista ta informá si e dosente ta dispuesto di yuda e mucha, esta e dosente mester siña braille. “Sa sosodé ku e dosente no ke riska esaki anto nos mester buska un otro skol. Si e dosente ta di akuerdo, Pro Bista ta keda envolví kontínuamente den e trayekto di siñamentu. Hopi be nos mes mester tradusí e hùiswèrk òf e tekstonan den braille, komo ku no tin guia ambulante di enseñansa na Kòrsou.”
Tradukshon di hùiswèrk
Pro Bista ta haña supsidio di Algemene Wet Bijzondere Ziektekosten ku ta kai bou di ministerio di Finansa. Enseñansa no ta den nan pakete di tarea. Pro Bista ta trata di yena e parti aki ku donashon, pero e situashon no ta ideal. For di poko tempu nos tin ayudo si for di Dienst Openbare Scholen. Nan tin un supervisor ku ta yuda nos ku alumno di nan skolnan, pero pa tur otro skol nos ta nos so.” ‘Nos’den e kaso aki ke men dos trahadó di Pro Bista, e otro ocho trahadónan ta supervisá adulto den nan karera.
Ministerio
Ian su mama un aña pasá a buska kontakto ku e minister di Enseñansa di e tempu ei Rubia Bitorina. Pero ku e kambio di minister lástimamente nada no a resultá for di esaki. “Mester keda warda i tanten mi mes ta purba siña algu tokante dunamentu di lès. Mi no tin eksperiensha, ma mi mester hasi algu.”
Outor: Elisa Koek

robotstxt: allowed

filter: keep


text:
ORANJESTAD, 31 december 2020. Segun resumen di awe 17 persona a recupera, a registra un total di 47 caso nobo di Covid-19, di cual 44 ta residente y 3 no-residente, cantidad total di testnan ehecuta ayera na e diferente localidadnan entre otro laboratorio di hospital, laboratorionan priva y aeropuerto ta 720 test, 'positivity rate' local riba dia di ayera ta 30%).
Activo tin awe 291 caso, cantidad di fayecido relaciona cu Covid-19 ta keda igual, 49.
Hospital ta informa cu tin un total di 7 persona interna di cual 2 ta den Cuido Intensivo y 5 riba unidad general di covid.
Aña 2020 tawata un aña di hopi reto pa miembronan di Crisis Team. E reto pa tuma e desicionan corecto pa salvaguardia salud di comunidad.
Pa medio di esaki miembronan di Crisis Team ta desea comunidad di Aruba un feliz aña 2021 cu dicha, felisidad y prosperidad por reina den cada cas rond Aruba y cu e aña nobo trece determinacion pa hunto nos sigui traha na recuperacion di nos Aruba.
Feliz aña nobo.


text:
Ruthlene a warda pa anuncia riba su facebook cu e ta sperando baby riba diadomingo 1 di april, cu a crea duda si di berdad cu e ta na estado of ta un ‘1 april mop’. Sinembargo a resulta cu Ruthlene Flemming y su pareha Sherwin Sanchez ta sperando yen di alegria yegada di nan baby na september 2018.
Ruthlene a comenta cu aparte di su pareha y su yiu grandi Joshua, cu nan a bisa desde comienso, el a warda te dia cu el a cumpli aña na maart pa duna e noticia na e famia. Nan a organisa un brindis intimo unda nan a invita mayornan di ambos, ruman homber di Ruthlene y tres friend hopi cerca di ambos. “Nos a announce den un forma di un wega cu nan mester a habri un regalito tur hende na e mesun momento y adivina kico e kiermen. Claro tur regalo tabata un item di un baby. Hopi emocional, alegria y hopi hopi grito nan a haya sa cu nos ta ‘expecting’ un baby”.
Riba nos pregunta na Ruthlene si e ta desea awor un yiu muher, el a contesta cu e tin dos yiu homber Joshua (12 )y Easton (2), cu e ta stima nan super hopi. Nan ta mega pega cu mami y mas cu claro ta un anhelo di su curason pa e tin un yiu muhe. Sherwin ta desea intensamente un yiu muhe y su motibonan ta; pa di prome un yiu muhe ta pega mas cu e tata y di 2 dos, e kier pa e ta mesun bunita cu e mama. Esey ta loke Sherwin ta bisa tur hende constantemente.
Sinembargo nan ta laga tur cos den man di Dios confiando cu e lo duna nan un baby sano y su boluntad sea haci. Si ta un mucha muhe nan lo ta ‘over the top happy’ y si ta un mucha homber igualmente. Ruthlene a finalisa bisando: “Pero si bin un mucha homber again, I meant to be the Queen”. Den edicion di FOCUS di mei Ruthlene ta conta den detaye unda y con el a topa cu Sherwin Sanchez. Ki a haci cu el a conkista su curason completamente! Keda pendiente pa edicion di FOCUS pa luna di mei.
Photo shoot di FOCUS edicion october 2015 Fotografo: Jimenez Photography


text:
Barranquilla2018News
Renze a start awe na Puerto Velero
Un calor inmenso a azota e cuidad di Barranquilla
Triathlon su turno a yega awe y Renze Postma tabata cla pa competi na Puerto Velero den e Weganan Centroamericano y del Caribe Barranquilla 2018.
E actividad a inicia pa 11’or di mainta den un calor inmenso cu a azota e ciudad di Barranquilla durante henter dia. E prome parti di e competencia tabata landramento cu ta un distancia di 1.5 km. Despues a continua cu e parti di bicicleta cu mester a hasi tres buelta di 13.3 km den e seronan di Puerto Velero y como tambe un parti riba e caminda grandi cu ta dividi e ciudadnan di Barranquilla cu Cartagena. E ultimo parti di e careda ta e coremento cu tabata 4 buelta di 2.5 km.
Renze a completa e ruta cu un tempo di 2:11.37 y ta keda posiciona na di 17 lugar. Mester bisa cu e calor a hasi cu varios di e atleta nan mester a wordo atendi pa paramediconan presente na momento cu nan yega e meta final.


text:
Masha hopi biaha kaba SMOC a mustra riba garantia (òf funshon di garantia) manera ofisialmente esaki ta konta pa reino hulandes. Den Statüt di Reino esaki ta ankrá den Artíkulo 43, Insiso 2, tradusí:
1. Kada pais di reino ta pèrkurá pa realisá derecho i libertat humano fundamental, seguridat hurídiko i solides di maneho.
2. Garantisamentu di e derechonan, libertatnan, seguridatnan hurídiko i solides di maneho akí ta asuntu di Reino.
Lenga kla. Na komienso di aña 2016, Parlamento hulandes su mayoria a fiha ku, loke ta trata e tereno di Isla i bibienda i trabou pabou di dje, por papia di malmaneho i violashon di derecho humano. SMOC ta di akuerdo ku e konstatashon akí. Pero, nunka reino hulandes a manda e funshon di garantia den bataya, miéntras ku a manda esaki pa otro kaso sí. Kos asina ta buta sientífikonan di lei estatal pensa, por ehèmpel mr. dr. Wytze van der Woude ku mr. Wouter Zorg (tur dos di Universidat di Utrecht). Nan a skirbi tokante funshon di garantia den e Tijdschrift voor Constitutioneel Recht di yüli 2017. Nan ta skirbi di violashon di derecho humano i posibel implentashon di Art. 43, Ins. 2 (E ora ei bo ta dal nos un kòl i nos lo regla e asuntu ei: tokante kuadro di maneho, eskoho polítiko hurídiko, relashonnan enduresé i formalidat selektivo den relashonnan den reino bou di Rutte II, página 221):
Ta reina un silensio angustioso pa loke ta trata derecho i libertat humano fundamental… Den todo kaso tin un derecho fundamental kaminda no por tin niun tiki di optimismo ni speransa ku Kòrsou mes por salba su peyeho, esta e derecho fundamental riba un ambiente salú. Pa añanan largu kaba e refineria di Isla ta emití plama su vapornan rònt henter e isla… Nos ta di opinion, huntu ku Barkhuysen, ku Reino no por ninga e efektonan negativo di salubridat, mas pa un tempu ilimitá, Reino mester kuminsá aktua mas pronto posibel.
SMOC ta kurioso pa sa kon Reino ta bai terminá e fastidio akí. Ta kontinuá.


text: Oranjestad- Trabounan grandi andando den conexion cu celebracion grandi di e aña aki 30 aña di Status Aparte 40 aña di Himno y Bandera. Ministerio di Cultura ta pushando pa completa renobacion di Plaza Betico, pero banda di esaki, tin un otro proyecto cu tambe mester keda concretisa prome cu 18 di maart e aña aki cual ta Plaza Padu. Durante un bishita di inspeccion Minister Otmar Oduber a splica cu ya caba por aprecia e prome fase cu ta completa. E di dos fase lo continua patras di e edificio di Cocolishi y lo ta un plaza habri, unda lo ubica tambe e escultura di Padu cu su co-compositornan di nos Himno Nacional. E arte ta financia pa e fondo di TPEF, mientras e proyecto di Plaza Padu ta un di e proyectonan financia pa oficina di turismo enfocando riba embeyeciendo Producto Aruba. Sra. Ronella Tjin Asjoe-Croes director di ATA tambe a forma parti di e recorido na Plaza Padu. E ta comenta cu e plaza ta complementa e area asina importante pa ATA, unda cu e lo brinda nos turistanan naturalmente e infrastructura bunita pero lo crea tambe esfera di por socialisa mas lihe cu nos localnan, sin laga afo e aspecto di por comparti un tiki di nos historia y cultura. “E desaroyo den e area unda awor tin Cosecha y tambe un restaurant nobo, ta netamente trece dilanti e aspectonan aki padilanti, den forma di historia, experiencia y arte local mas cerca di nos bishitantenan.” E director di ATA ta entusiasma pa comunica e tipo di proyectonan aki cerca nos bishitantenan y invita nan pa bin mira e plaza y pa incorpora esaki den nan experiencia na Aruba. Mientras cu Albo Aruba a percura pa e prome fase, diahuebs awor lo contratista van Kessel lo continua cu fase B y C. E reto ta pa completa esaki na tempo y na un momento asina importante pa Aruba unda nos rindi homenahe na baluartenan di nos cultura y historia di Aruba. DOW ta encarga pa maneha henter e proyecto cual ta consisti di un plaza, e aspecto di landscaping, espacio pa e bishitantenan por relaha y disfruta di e plaza. Ya caba a haci e trabounan di preparacion pa asina e contratistanan por sigui cu nan trabou. Ta trata di inversion di riba 3 miyon florin. Minister Oduber ta di opinion cu e moral di e tipo di proyecto nan aki ta pa trece hunto historia pa por comparti con nos e lucha di status aparte a tuma luga. Ta importante awor pa mantene plazanan cu ta dedica na un momento specifico. E mandatario ta bisa: “E siguiente plaza cu lo ricibi su atencion ta e monumento di 18 di maart, percurando pa prome cu 18 di maart venidero e ricibi su atencion necesario. Asina aki nos ta trece hunto y eleva e historia durante e celebracion grandi di e aña aki. Dia prome di Januari nos a drenta e aña cu ta celebra 30 aña di Status Aparte 40 aña di Himno y Bandera, nos a percura pa leynan ta na nan luga pa locual ta trata standarisacion di color di bandera, identificacion pa locual nos ta para p’e, combina cu e plazanan aki, por uni nos comunidad bou di un solo causa.” E mandatario ta referi na realisacion cu e raiznan y e lucha di nos grandinan, ta wordo reconoci pa e generacion aki y ta wordo manteni y conserva pa pasa esaki pa e futuro generacionnan unda nan na nan turno lo sa di e lucha grandi cu tabata tin. Sr. Oduber a finalisa cu un peticion na henter nos comunidad pa ta participe na un celebracion asina importante manera ta 30 aña di Status Aparte 40 aña di Himno y Bandera. Luna di maart lo bira nos luna cultural.


text:
Diasabra dia 4 di november Instituto Pedagogico Arubano (IPA) ta tene su Dia Publico (Open dag) anual. IPA ta ofrece estudio pa formacion di maestro di scol preparatorio, di scol basico y di scol avansa.
E prome aña di estudio pa maestro di enseñansa primario na IPA ta e aña cu bo ta orienta riba bo futuro profesion como maestro. Durante e periodo aki bo ta cera conoci cu tur area di formacion y tambe e dos specialisacionnan cu IPA ta ofrece. Na final di e prome aña bo por scoge pa e specialisacion mucha di 4 pa 8 aña of di 6 pa 12 aña. Otami Thomasia, graduado di 2016, ta conta su motivacion pa scoge pa e specialisacion 4 pa 8 aña.
“Na aña 2012 mi a cuminsa cu e estudio pa bira maestro di scol primario na IPA. Pa bisa berdad mi no tabatin niun idea di locual tabata sperami. Ma cuminsa e aña cu un pensamento positivo y mi a haci todo por todo pa duna tur locual mi por. Ora e momento a yega pa bay haci mi practica den un kleuter klas mi tabata nervioso. Mi tabatin hasta miedo di para dilanti di klas. Despues di un paar di dia cu e muchanan mi a enamora. E smile riba nan cara ora nan logra algo, e brasa cu nan ta dunabo ora nan yega scol y tur e momentonan cu bo ta pasa cu nan den klas ta tremendo. Sa tin momento menos , pero como maestra bo ta siña deal cu nan y compronde cada mucha individual. Despues di mi ultimo dia di practica mi a dicidi na caminda pa cas cu ta e profesion di maestro ta lo cual mi kier eherce pa resto di mi bida. Na final di aña academico 2012-2013 mi a dicidi sin duda cu mi kier traha cu mucha di 4 pa 8 aña y te awe mi ta para 100% tras di mi desicion. Mi stima locual mi ta haciendo y mi ta contento cu awo mi tin mi mesun klas p’asina mi haci un diferencia.”
IPA ta invita particularmente henter e comunidad di Aruba pa asisti na su Dia Publico p’asina cera conoci cu nos instituto en general y e ambiente estudiantil en particular, conoce nos facilidadnan y tambe pa haya informacion di loke IPA ta haci. IPA ta invita tur studiante di HAVO, VWO, EPI y tur otro persona interesa pa cuminsa un estudio pa maestro pa asisti na e Dia Publico aki dia 4 di november 2017. IPA su Dia Publico lo ta di 10or di mainta te 2or di atardi. Durante e Dia Publico aki lo duna informacion general di e estudio di maestro pa Enseñansa Primario, Movecion y Salud, Bachelor Papiamento, Bachelor Hulandes, Bachelor Ingles, Bachelor Spaño y Master Educational Needs. Banda di esaki lo tin presentacion di proyecto di studiante y exposicion di e diferente areanan di formacion di e estudio di maestro pa haya un miho bista riba kico e estudio ta encera. Naturalmente lo tin oportunidad pa inscribi como studiante pa e estudio pa maestro di Enseñansa Primario, Movecion y Salud, Bachelor Papiamento Bachelor Hulandes y Master Educational Needs. Pa por inscribi na IPA mester trece e papel di registro civil (papel di AWG 5,-), si a gradua caba copia di diploma di sea HAVO, VWO of MBO nivel 4. E gastonan di inscripcion ta AWG 75,-. Banda di esaki tur persona cu ta interesa den Bachelor Ingles y Bachelor Spaño por pasa IPA pa ricibi informacion y yena un formulario di interes. Tambe lo tin un ‘Food & Bake Sale’ organisa pa nos propio studiantenan. E benta di cuminda aki tin como meta pa recauda fondo pa e studiantenan di aña 3 cu pronto lo biaha pa exterior pa nan pasantia internacional. Di e manera aki IPA ta brinda henter Aruba un dia special di orientacion, yen di informacion y actividad.
Pa mas informacion por tuma contacto cu Studenten Services na 5243100 of por bishita nos pagina di facebook ‘Instituto Pedagogico Arubano’ of nos website www.ipaaruba.com.


text: Diasabra anochi polis tabata na caminda pa e asistencia a mira un auto marca Chevrolet modelo pickup color shinishi, cu no a para na e T-splitsing y cu a dal den un palo di lus. Tabata tin un auto tras di e Chevrolet marca Toyota. Ambos persona coriendo tras di otro tabatin problema cu otro na e cas na Borancana. Polis a logra para e auto den vicendario di Kamay, na Noord. A dura largo pa e polisnan compronde exactamento kico tabata pasando. A bin compronde cu aki ta trata di cu e dama tabata biba cu un di e hende hombernan aki, pero pa un of otro motibo a regresa su ex. Esun otro a bin busca su pertenencianan bek na e cas. A start un problema pisa na e cas, pa cual un di e partidonan a dicidi di subi auto anto bandona e sitio pa evita escalacion. Ta den e proceso aki, e otro homber a sali sigui tras di e otro cu a accosiona cu a perde control y dal den palo di lus. Tur esey a parce di a bay masha bon, tur tres a compronde otro y polis no a detene ningun di nan cu tabata masha rabia.


text:
Inkapasidat, falta di madures di algun polítiko ta pone
ku awe nos pais a pèrdè un drechi atkerí 80 aña pasá
Despues di un lucha largu i tenás, riba 1 aprel 1937, 80 aña pasá, nos pais pa promé biaha a haña e derechi pa nos mes organisá nos elekshon di Staten. Na 1937 por a skohe solamente 10 (6 pa Kòrsou, 2 pa Aruba, 1 pa Boneiru i 1 pa Islanan Ariba) di e total di 15 miembronan di Staten. No ta tur hende por a vota; esei lo a keda reglá den e Kiesreglement di 1948. E logro di 1937 ta signifikante sinembargo pasombra mientras Ulanda a duna Sürnam e derechi aki for di 1864, nos no a hañ’é pasombra tabata konsiderá nos ‘no madurá’ pa e responsabilidad aki. Pa 80 aña nos tin pues e derechi pa nos mes organisá nos elekshon. Awe sinembargo nos a pèrd’é pasombra polítikonan na mando a demostrá di no tin madures pa atendé ku demokrasia i nos institutonan demokrátiko.
E prinsipal aktornan ku a hiba e lucha ya menshoná tabata Généreux Jacob Richard de Lima (for di 1869), Abraham Mendez Chumaceiro (for di 1895) i Moises Frumencio da Costa Gomez (for di 1935). Den nan kaminda nan a topa banda di resistensia di Ulanda, tambe e élite (protestant) blanku aki na Kòrsou, entre otro Johannes Hamelberg, ku a bisa ku si nos haña derecho di voto nos pais lo bira unu di ‘kanibalismo i paganismo’. Despues di preshon i insistensia a publiká e Curaçaosch Kiesreglement 1937 riba 30 di mart 1937 ku a drenta na vigor riba 1 aprel 1937. Un triúmfo pa demokrasia i outonomia. E promé elekshon pa Staten a tuma lugá riba 22 di desèmber 1937.
Ta interesante pa repasá algun aspekto di e Kiesreglement 1937. Pa bo vota bo mester tabata hende hòmber, residensiá na Kòrsou, di nashonalidat Ulandes, mayó di 25 aña, ku un salario anual mínimo di Naf 1,200.-, sin debe di belasting habrí i minimal 7 aña di enseñansa (uitgebreid lager openbaar of gesubsidieerd bijzonder onderwijs). Asta den kaso ku e persona tabatin e añanan di enseñansa rekerí pero tabata eksistí duda serka e Verkiezingsbureau, mester a pasa un test di ‘verstandelijke ontwikkeling’ serka un komishon instituí pa Gobernadó i enkabesá pa e Inspektor di Enseñansa. Manera a bisa, hende muhé no por a vota, pero e por tabata kandidato i aparesé riba lista (i bira miembro di Staten). Pa kandidatonan pa lista mester a kumpli tambe ku e rekesitonan ku tabata konta pa e votadó. E Kiesreglement no tabata konosé sistema di partido (ounke ku nan tabata eksistí) pero di kandidato. Riba e ‘stembiljet’ e kandidatonan tabata registrá alfabétikamente. E manera di vota mes tabata sumamente kompliká pasombra kada votadó na Kòrsou por a vota pa un máksimo di 6 kandidato. Esun faborito ta haña e number 1 tras di su nòmber; e di dos faborito number 2 i asina te un máksimo di 6. Na Aruba por a vota pa un máksimo pa 2 kandidato. Na Boneiru i Islanan Ariba, por a vota pa un (1) kandidato so. Den kaso di Boneiru i Islanan Ariba, si un kandidato no a haña e mayoria di voto, e Kiesreglement ta preskribí un votashon di nobo denter di no mas ku tres siman despues di e promé votashon.
E medidanan di entrada, pago di belasting i enseñansa a pone ku solamente 40% di e 2,035 hendenan eligibel na Kòrsou pa vota tabata hendenan nasé na Kòrsou. Sobrá tabata hendenan ku nashonalidat Ulandes ku no a nase aki. E korantAmigoe di Curaçao a bisa algun dia despues di publikashon di e Kiesreglement di ta bou di impreshon ku a hasi e Kiesreglement asina kompliká ku e meta pa e elekshonnan bira un frakaso. E mesun korant den su edishon di 15 di òktober 1937 ta bai mas leu pa bisa ku e Kiesreglement a keda trahá “kontra di Yu di Kòrsou i na fabor di otronan”. Gran mayoria di hendenan nasé na Kòrsou tabata katóliko i esnan nasé otro kaminda, no-katóliko, prinsipalmente protestant. E Kiesreglement a trese hopi divishon di religion (i klase) na Kòrsou i e bataya na hopi okashon tabata keda hibá den korant. Un bataya entre di e defensor di katolisismo, Amigoe di Curaçao i Beurs -en Nieuwsberichten ku tabata sostené e banda protestant.
E elekshon di 22 desèmber 1937 a tuma lugá den tur trankilidat. Asina e Staten a sinta na 1938, mr. dr. Moises Frumensio da Costa Gomez a kuminsá traha pa trese kambio den e Kiesreglement. Pues e Kiesreglement 1937 a sirbi komo lei pa solamente un (1) elekshon. Un Kiesreglement fasinante, imperfekto ku a koroná un gran lucha hibá pa a tatanan di nos demokrasia. Awe nan mester mira kon nan yunan a traishoná e lucha aki, entregando bèk e derecho di organisá nos elekshon e luna aki. Rason pues pa e deklamadó ku a bisa: “demokrasia ta un flor bunita, pero si no dun’é awa i kuido, e ta seka i muri”.
Like this:
Like Loading...
Author: alexdavidrosaria
Alex Rosaria is from Curaçao. He has a MBA from University of Iowa. He was Member of Parliament, Minister of Economic Affairs, State Secretary of Finance and United Nations Development Programme Officer in Africa and Central America. He is an independent consultant active in Asia and the Pacific.
View all posts by alexdavidrosaria


text:
Sera konosí | ministerio di finansa : Landsloterij
Publiká riba
26 March 2018
Ministerio di Finansa ta konsistí di departamentunan , servisionan i kompania privá. Kada un ta enkargá ku un tarea ku ta importante den maneho di finansa públiko di pais. Den e seri aki hefe, direktor, sektor general ta splika kiko ta responsabilidat i tarea di nan respektivo departamentu, servisio òf kompania privá, kiko ta su kompromiso ku e instansha ku e ta dirigí i tambe ku pais i kiko ta su retonan ( den konteksto di logro) pa 2018.
Sera konosí |ministerio di finansa : Landsloterij Jacqueline J. Drenthe, hefe interino


text:
Kuenta di katibu: Mener Moore, un hòmber di mala fama
Seri di Herensia Kultural
Ora ta konta e kuentanan di tempu di katibu na St. Eustatius, tin un nòmber ku semper ta bini dilanti. Ta nòmber di un mener Moore, doño di ‘Golden Rock Estate’, ku kasi sigur mester tabata e doño di katibu mas kruel ku a eksistí. Ta klaro ku niun hende na bida awendia no por kòrda e tempu di promé ku emansipashon na 1863, pero e kuentanan ei ainda ta biba. Vários di nan a ripití den e entrevistanan ku Julia G. Crane tabatin ku e bieunan di e isla i ku el a publiká den su buki ‘Statia Silhouettes.
Pa nos a prepará e artíkulo akí, nos a kompilá di e kòmbersashonnan ei e kuentanan tokante mener Moore i nos a skibi nan den e palabranan original di e personanan entrevistá. Nos a hasi algun di e kuentanan un poko mas kòrtiku pasobra esnan ku ta konta sa ripití tin biaha.
Sutamentu di katibu
Charles Arnold, nasé na 1900, ta konta ku mener Moore parse tabata gosa di sinta mira su katibunan haña sota, partikularmente un pober hòmber, konosí komo Jim.
… I e mener Moore akí tabatin un hòmber ku yama Jim. E tabata sinti plaser den sinta mira kon tur dia Jim ta haña sla. Nan mester a buta Jim na un lugá na haltu pa nan sut’é. I e bomba sutadó – tabatin sutadó di katibu tambe – tabata hòmbernan ankrá esnan ku ta bati, pasobra nan no tabata ke hòmber chikitu, pasobra nan tabata pensa ku e slanan di karbachi lo no a baha ku sufisiente forsa. Bo sa, un hòmber manera un famia di mi tabata. E yama Harkless, Harkless tabata sutadó.
Anto semper ta Jim nan ta trese pa bin tuma sla, i komo Harkless tabatin duele di Jim, e ta hisa e zjuip semper, marka un bog grandi kuné, hasi manera ta mashá duru e ta bai bah’é riba Jim su lomba, pero nèt promé ku e zjuip yega su destino e tabata frena forsa di e sla. Awor mener Moore sintá ei, a nota kiko tabata pasando. P’esei e di ku nan bai ku Jim i pone Harkless einan. Nan a bini ku Harkless. Nan a mar’é. Nan a mar’é pa karbach’é. Asin’ei a kita Jim, bin mara Harkless antó nan a dun’é loke se yama un halá di sota, pa rekord’é ku ora bo tin di suta katibu, no tin kuenta di wanta pa sla no kai pisá, sino ta suta manera mester suta. Ta esei Moore tabata ke pa tur hende sa.
Abraham Arnaud nasé na 1906, tin un vershon un tiki diferente di e mes kuenta.
Bo sa, nan ta konta ku tabatin un hòmber bieu ku yama – kon yam’é atrobe? – Jim. Wèl, nan ta bisa ku ora mener Moore – Jim tabata katibu di mener Moore – bo sa mener Moore tabatin kustumber di dal su beter. Ke men ku ora e bebe, semper e ta manda nan trese Jim. Sí. E tabata batié. E no por a kòrda nòmber di e otro katibunan, p’esei asina el a bebe muchu, su kustumber tabata ku e ta yama Jim. Anto e abuelo akí e bisawelo akí di mi tabata e di dos hòmber den servisio di mener Moore, pasobra ta e tabata e bomba ku ta suta, no. Si mi abuelo no suta Jim, e ora ei mener Moore mes tabata sut’é. Ke men asina e ta burachi – e mener Moore ei tabata bebe – e tabata grita: ‘Harkless’, e tabata yama mi abuelo Harkless de Graaff, e ta kai drumi bis’é: ‘Harkless, trese Jim.’ Ta nifiká ku Harkless mester trese Jim, mar’é antó hart’é ku sla.
Un di tres vershon ta bini di Johannes Cornelius Schrewhardt, nasé na 1913.
Mener Moore tabata doño di katibu. E tabata mashá kruel. Anto un dia e di: ‘Harkless, trese Jim’. E di: ‘Trese Jim, dun’é un par di sla te ora mi kaba di huma mi dos sigá largunan.’ E ora ei el a sinta na bentana, anto a mara Jim, sut’é. De bes en kuando e tambe a sut’é te ora el a kaba di huma dos sigá. Asin’ei.
Katibu muhé tambe tabata haña sota
Parse ku muhénan katibu tambe tabata haña halá di sota hasta pa kualke kos chikitu ku nan hasi, te na ora nan tabata ku barika mes. Pero den kasonan asina tabata perkurá di protehé e yuchi ku no a nase ainda. Hende por puntra awor ta pakiko tabata tuma e prekoushonnan ei. Kisas pasobra kada mucha katibu salú tabata konta komo katibu ku posiblemente lo por a bin traha pa shon den su plantashi.
Arnaud ta konta e kuenta asin’akí: Parse ku e tabatin muhé. Mener Moore ker a bati muhé pretu. Si nan a hasi algu, pero nan tabata ku barika, tabata traha un buraku. E tabata laga e muhé drumi [ku su barika den e buraku] anto ta sut’é. Bo por sak’afó ki sorto di hòmber esei tabata.
Charles Alexander Patrick, nasé na 1910, ta duna un splikashon mas kompleto.
Tur muhé ku tabata parse na estado – e tabata un doño di katibu kruel – tur muhé hóben ku klaramente tabata na estado… Nan tabatin kustumber di duna nan halá di sota tempunan ayá, ora nan hasi algu robes. Nan no tabatin nodi di hasi algu strabagante. E tabata un shon asina kruel, ku pa kualke eror chikitu asina ku kualke katibu por a kometé e tabatin kustumber di manda e dos hòmbernan akí mara nan i bati nan. Generalmente e mener Moore ei, doño di katibu tabata laga koba un buraku den tera, anto ta pone e muhé ei drumi riba e buraku ku nan a koba. Anto e tabatin dos hòmber katibu ku yama Jim i Harkless. I nan tabatin kustumber di suta e muhénan ku zjuip. Nan tabata pone e muhénan riba e buraku antó duna nan un halá di sota ku zjuip. No pasobra nan a sali na estado, sino pasobra nan a hasi kualke kos robes… E tabata suta nan.
Un katibu muhé pa hasi trabou di kas
Patrick tin un otro kuenta, di un muhé ku el a konosé den su hubentut, Tante Jane Marslin, ku a konta di su eksperensia komo katibu di kas.
Mener Moore no tabata stim’é niun tiki, pero su señora sí a stim’é mashá. Su señora tabata konsider’é un yu stimá. E no tabata un katibu pa traha den kunuku, sino un katibu di kas. Pero e esposo tabata ke pa e bai traha den kunuku ku e otro katibunan pero parse ku semper e señora a bisa ku e no ke, e mester a keda kas pa hasi trabou di kas. A sosodé, asina Tante Jane a konta, ku e señora a bai kapital bai kumpra kos. El sia su kabai, pero bon bisá e no a bai kapital i e esposo no a pensa ku lo el a yega kas asina tempran.
E esposo a yega kas bai kaminda e katibunan ta, saka e mucha muhé katibu for di kas, hib’é kunuku bai traha aya. Ora e señora a bini kas bèk el a sinti su falta. El a baha seru, drenta kunuku, busk’é i el a yam’é.
I Tante Jane a kontami ku pa motibu di e katibu ei e esposo i su señora a keda dos pa tres dia sin papia ku otro. E señora a bisa su kasá kua ta e motibu: ‘Bo sa mashá bon ku e no ta un katibu pa traha den kunuku. E ta un katibu pa hasi trabou di kas i ta na kas e mester ta.’ Segun mi – mi no sa kon mi mester bisa – e señora tabata riba dje, riba e hòmber. Kiko mi ke men ku ‘riba dje’? Loke e muhé bis’é e mester komprendé, e mester a obedesé e muhé. El a papia kuné na un tono fuerte; despues di esei e hòmber a lag’é na pas. E muhé por a bai keda fo’i kas pa un tempu largu, i e katibu muhé ta keda semper na kas. Nunka mas e doño hòmber no a bis’é nada di kuenta di bai traha den kunuku.
Ta hoga nan lo mester a hoga Moore?
Parse ku finalmente bibida a poderá di mener Moore i sigur na un okashon su katibunan a pensa na mat’é. Arnaud ta konta e kuenta asin’akí:
M’a tende ku tabatin un otro amigu doño di katibu huntu ku e mes mener Moore ei…, tabatin un tanki, kaminda awa ta keda para ora yobe, nèt ariba kaminda Riley tabata biba. E kaminda ei tabata Concordiaweg. Nèt kaminda ora bo pasa kas di Riley, bo ke bai krusa kaya, wèl, nèt ei awa ta keda para. Wèl, nan di awa ta bai kai i ku awa ta keda para ei. Awèl, e mes mener Moore akí tabata biniendo di siudat, ata el a kai den e tanki di awa kaminda e awa ta pasa. At’é eiden awor. E no por a sigui pasobra e tabata morto di fuma. Algun di su katibunan a pasa ei banda nan a mir’é den awa ei. Tabatin ku a bisa: ‘Bon, ban hog’é lihé.’ Tabatin otro ku di: ‘Nò, laga nos doño numa.’
Anto mainta ora el a lanta… pa fuma ku e tabata el a tende tòg tur kos ku e katibunan a papia. Mainta el a lanta; e promé katibunan ku el a yama, tabata esunnan ku a bisa pa salb’é i no lag’é hoga. El a yama nan pa duna nan un halá di sota. Sí, e ta kòrda ku el a tende kon algun di: ‘Hog’é.’ i otronan ku di ‘No lag’é hoga.’
Patrick tin un vershon un poko diferente.
E dos doñonan di katibu ku tabatin kustumber di bati katibu – un anochi awa tabata kai. Anto ora e katibunan tabata baha bai abou nan a mira e dos personanan ei fuma drumí riba kaya. Anto un di nan a bira bisa e otronan: ‘Hòmbu, ban hog’é den e awa akí.’ Anto esun di: ‘Nò, bo no por hog’é, no.’
I su manisé e tabata esun di promé ku mener Moore a yama. E di: ‘Jim i Harkless, bai hiba e katibu ei, laga nan karbach’é.’ E tabatin e poder pa hasi esei pasobra e tabata nan doño.
Hòrtamentu di un karné
Hopi aña despues mener Moore a risibí su kastigu. Despues ku katibunan a haña nan libertat algun di nan a bin trese tabaku p’e. Pero den su behes el a bira siegu i su katibunan di ántes a haña manera di pag’é pa e trato teribel ku el a duna nan tur e añanan ku a pasa. Patrick ta konta un kuenta di hòrtamentu di un karné.
Ántes e [Mener Moore] tabata biba aya bou na un lugá yamá Golden Rock. Nèt kaminda tin un mulina, pero ya sin brasa mas. Ei tabatin un edifisio bieu. Un dia – ya e tabata siegu basta tempu – e tabata sintá na su bentana, el a yama un di su katibunan ku tabata kanando den kaya ei banda. E tempu ei ya mener Moore no por a mira mas. Awa tabata kai, bos tabata grita pero e por a tende e hòmber akí ta kana riba kaminda. E di: ‘Ola, Jim, kon tempu ta eifó?’
‘Tempu ta pretu i pisá. Bo sa kiko esaki ta nifiká? Ta nifiká ku tin tormenta na kaminda.’ E tabata karga un karné riba su lomba ku el a hòrta di Moore. Mener Moore awor – ku no por a mira ni e hòmber ni e karné – i ku a puntra kon tempu ta, a haña pa kontesta: ‘Oh, tempu ta pretu i pisá.’ Esei tabata nifiká ku e karné a bira pisá ora el a hòrt’é.
Schrewhardt ta konta e kuenta un poko diferente:
Ora el a bira realmente bieu, el a pèrdè su bista tambe. El a bira siegu i e katibu akí manera ántes tambe tabata di su agrado. Ta asina ku e hòmber akí tabatin kustumber di bai buska e Hark akí p’é, pasobra ta Hark e tabatin ántes pa suta e katibunan. Un atardi – asina nan ta konta – e tabata sintá na su bentana. E no por a mira. El a tende hende ta kana, i e stapnan tabata yega serka. E di ‘Ta ken esei? Ta Hark?’ E hende a kontestá: ‘Sí mi shon.’ El a puntra e ora ei: ‘Kon tempu ta?’ ‘Oh’, e katibu di, ‘pretu i pisá, mi shon.’
Awor, kiko bo ta ker ku e ker a bisa?
Hark tabatin un di e karnénan grandi pretu, bieu i gastá ta karga riba su skouder. El a kohe esaki di entre e karnénan di e shon. Ke men el a konta e shon ku tempu tabata malu. E di: ‘Pretu i pisá, mi shon’, pero ta e karné ta loke tabata pretu i pisá. Ke men antó ku e tabatin e karné, i tabata bayendo kuné. Pero el a pasa dilanti di e bentana, pasobra di pursi shon tabata siegu.
Di Arnaud:
Tin un graf grandi den e sementerio akí. Tin asina un bola grandi na kabes di e graf. Tin hende ta bisa ku tabata un bola di hariña di funchi. Ami no sa. Pero, awor e ta poné riba dje, bo sa? Sí, e tabata mal hende. E tabata un hòmber teribel. Tur hende ta tende ‘Mener Moore, mener Moore, mener Moore, ….’ Tabatin mas hende doño di katibu, pero nan tabata trata e hendenan otro… Mener Moore tabata un hòmber di batimentu ku zjuip. Mi Dios. Tur loke bo ta tende ta: ‘Mener Moore….’ – tur e kosnan teribel ku e mener Moore ei a hasi. He, e…!
Fuente
Julia G. Crane, Statia Silhouette Vintage Press, 1999
Foto: Slave Master, archieffoto St. Eustatius
Teksto Lynn Kennedy.


text:
Sosten Financiero
Recien Gobierno di Aruba a anuncia e ayudo pa empresanan chikito y mediano. E ayudo aki ta bin den forma di un sosten financiero cu ta Afl. 4000,- pa kwartaal si ta cumpli cu tur e rekisitonan.
Pa ricibi e sosten financiero pa compania chikito y mediano mester cumpli cu e siguiente rekisitonan:
- Ta registra na SVb cu un maximo di 50 empleado
- Tur empleado mester ta registra cerca SVb riba 15 maart 2020
- Ta registra cerca Camara di Comercio riba 15 maart 2020 (cu excepecion pa esnan cu no tin obligacion legal di ta registra)
- Ta registra na DIMP riba 15 maart 2020 y tin number personal
- Ta spera perdida di por lo menos 25%
- Ta estableci fisicamente na Aruba
- E empresa no ta failliet
- No tin peticion pa suspencion di pago na Corte di Husticia
- E ayudo di Afl 4000,- no ta parti di e benta di e empresario
No tin peticion pa entrega pa e sosten financiero, si ta cumpli cu tur e rekisitonan e sosten financiero ta wordo paga automaticamente.


text:
E aña aki nos bisiña Barbados ta dal un paso importante den su proseso di emansipashon polítiko. Despues di 54 aña di independensia Barbados ta bira un repúblika en bes di e situashon aktual, esta ku ta e Reina Britániko ta su Hefe di Estado. Pues, Barbados lo haña un Presidente. Esaki lo tuma lugá na novèmber 2021, fecha riba kual e isla lo kumpli 55 aña di independensia.
Hopi pais den Karibe ku a logra nan independensia di Gran Britania den pasado a keda mantené Reina komo Hefe di Estado. Asina aki Barbados lo djòin mas isla Karibense ku ya a kibra ku e monarkia Britániko: Trinidad & Tobago, Guyana i Dominica.
E rason prinsipal ku Barbados a tuma e paso aki ta ku nan ta haña ku komo pais nan a demostrá di a manehá nan independensia na un manera satisfaktorio i ku nan mes mester asumí e responsabilidat di hefe di estado. Hinter pueblo ta tras di e desishon aki.
Remarkabel ta ku Barbados tabata riba e lista di Nashonnan Uní di paisnan no-independiente (List of former Trust and Non-Self-Governing Territories) te 1966. Nos, foi 1955 kaba no tabata riba e lista aki pasombra nos tabata “asina leu kaba riba kaminda di outonomia” i por a kombensé hefatura di Nashonnan Uní di esaki.
Sinembargo nos no a sa di manehá nos outonomia na drechi i p’esei nos no a sa di kombensé pueblo i krea konfiansa ku nos mes por asumí (mas) responsabilidat. Kòrsou un tempu tabata kana dilanti, e tabata pionero den e proseso di emansipashon polítiko den nos region danki na e.o. mr. dr. Moises da Costa Gomez. Awe e proseso aki ta “den reverse”. Den un diskursou riba 17 di ougùstùs 2007 na Ref, mi a atvertí ku outonomia, manera un flor bunita, mester keda kuidá diariamente, sino e ta muri.
Mi ta deseá tur hende un Bon Aña, spesialmente mi lesadónan den mas ku 160 pais.
Willemstad, Kòrsou


text:
Kon mi ta usa e pasonan aki den mi trabou komo profeshonal?
Desishon den 4 paso
"Ku un plan asina probablemente nos lo a inkorporá espasio na momentu di tuma un desishon difísil i nos lo tabatin mas espasio."- Un partisipante di un pilot yudansa i plan di paso
Aki bou nos ta splika bo kon bo ta manehá un desishon den 4 paso di mihó. Man na obra ku e Plan di Paso E mihó desishon pa e mucha!
E interesnan di e mucha
Investigá kiko ta e di mihó pa e desaroyo di e mucha i envolví e mucha den esaki. Meer informatie over E interesnan di e mucha Minder informatie over E interesnan di e mucha
E Komité di Derecho di Mucha ke pa tur profeshonal i instansha investigá segun e mésun metodologia kiko ta di mihó pa e mucha. Aki bo ta mira e karakterístikanan spesífiko di e mucha, su famia i su ambiente di biba. A base di artíkulo for di e Tratado di Derecho di Mucha e komishon a redaktá e siguiente checklist.
E siguiente 7 puntonan semper mester bini bèk den bo investigashon:
- Identidat di e mucha
Tokante ken bon mirá e desishon ta trata? Tene kuenta ku e mucha, pensa aki entre otro na religion, kultura, sekso i edat.
- Opinion di e mucha tokante e situashon i e desishon ku lo tuma
Kiko e mucha mes ke i pakiko?
- Mantenshon di e ambiente di famia i kontaktonan importante
Kiko e desishon ke men pa esun kaminda e mucha ta biba i pa e kontakto ku personanan importante den bida di e mucha?
- Kuido, protekshon i seguridat
Ki influensha e desishon tin tokante e protekshon, kuido i seguridat di e mucha?
- Mucha vulnerabel òf situashon ekstraordinario
Kon mester tene kuenta ku partikularidat èkstra manera un limitashon, trouma, státùs sosial òf un kosiente di inteligensia abou òf haltu?
- Derecho di e mucha riba salubridat
Kiko e desishon ke men pa e mucha su salú?
- Derecho di e mucha riba enseñansa
Ki influensha e desishon di sigui enseñansa (adekuá) tin?
Segun bo investigashon den e promé paso aki bo ta determiná kiko ta e di mihó pa e desaroyo di e mucha, banda di tur otro kos ku tambe ta pasando. Den esaki bo ta traha un balorashon di e konsekuenshanan di e desishon pa su futuro, tantu riba término kòrtiku komo largu.
Ainda bo no ta haña esaki fásil?
E ora ei pa bo investigashon huntu ku e mucha usa nos tools, manera e Kuestionario: Kiko mi ta haña importante? Di e manera aki huntu ku e mucha bo por investigá su situashon i haña sa kiko e ta haña importante.
Segun bo investigashon den e promé paso aki bo ta determiná kiko ta e mihó pa desaroyo di e mucha. Banda di tur otro kos ku tambe ta pasando. Den esaki bo ta traha un balorashon di e konsekuenshanan di e desishon pa su futuro, tantu riba término kòrtiku komo largu.
Otro interes
Klasifiká kua interes tambe ta hunga un ròl. Meer informatie over Otro interes Minder informatie over Otro interes
Banda di e interesnan di e mucha bo tin di hasi ku otro interes tambe. Por ehèmpel kiko ta e deseonan di e mayornan, kiko e organisashonnan relatá ke i si tin sufisiente sèn pa e solushon deseá. Tambe por tin lei i regla ku ta forma un opstákulo pa e mihó solushon pa e mucha. Traha un lista di tur ‘interes no di mucha’ ku bo mester tene kuenta kuné den bo desishon. Esakinan por ta kontra e interes di e mucha.
Konsiderá e interesnan
Konsiderá kiko ta e mihó pa e desaroyo di e mucha i kiko mas ta importante. Pone e interes di e mucha dilanti den e kaso aki. Meer informatie over Konsiderá e interesnan Minder informatie over Konsiderá e interesnan
Ta kla kiko ta e di mihó pa (e desaroyo di) e mucha i ki otro interes tambe ta relevante? E ora ei a base di e informashon aki bo por elaborá un kantidat di posibel desishon. Ora despues bo tuma un desishon, bo ta splika kla tambe pakiko bo a tuma e desishon aki. Den bo motivashon menta tur faktor ku bo a tene kuenta kuné i kon bo a konsiderá esakinan banda di otro. I reuní i klasifiká kon e interes di e mucha ta bini bèk den bo desishon. Ora bo tuma un desishon ku no ta esun di mihó pa e mucha bo mester motivá bo eskohonan èkstra. Di bèrdat no tin niun otro manera?
Splikashon di e desishon
Palabrá e desishon ku e mucha i konta e mucha si e por hasi algu kontra di esaki si e no ta di akuerdo, i si ta asina, kiko. Meer informatie over Splikashon di e desishon Minder informatie over Splikashon di e desishon
Splika kada desishon importante na idioma ku e mucha por komprondé. No konta solamente kua desishon ku bo ta bai tuma, sino splika tambe kon bo a tuma e desishon i na ki manera bo a tene kuenta ku e mucha. E mucha no ta di akuerdo ku un desishon? E ora ei kont’é si por hasi algu kontra di e desishon i si t’asina, kiko e mucha òf su mayornan por hasi kontra esaki.
Paso 1 ta yuda pa mira e mucha di bèrdè mes. I no solamente e problema ku e mucha tin.- Laura van den Heuvel, tim Ombudsman pa mucha
Bo tin duda òf bo mester di yudansa?
E Ombudsman pa mucha gustosamente ta pensa huntu ku bo. Yama +31 70 8506 995, mail ombudswerk@dekinderombudsman.nl òf bai dekinderombudsman.nl


text:
‘Intake’ na Rio Canario temporalmente for di servisio.
KOMUNIKADO DI PRENSA
365 / 2019
12 sèptèmber 2019
‘Intake’ na Rio Canario temporalmente for di servisio.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
En konekshon ku trabounan di mantenshon na warda di polis na Rio Canario entrante awe
12 di sèptèmber 2019, te ku djaluna 16 di sèptèmber 2019, no por hasi denunsia i risibí otro
servisionan kustumbrá na bali di warda di polis Rio Canario.
Ta supliká tur kliente ku mester hasi denunsia òf tin nesesidat di un òf otro servisio na
‘intake’, pa akudí na sea warda di polis na Montagne, Punda, Otrobanda òf Barber.
Nos diskulpa pa kualke inkumbiniensia ku esaki por trese kuné.


text:
AZB a ricibi e grado noticia di e organo mas alto di e deportenan acuatico esta FINA cu otro di su official a wordo selecta como un FINA official. Sr. Bert Schreuders ta aparece awor ariba e Lista di FINA Open Water Officials te cu 31 di December 2018. Esaki ta significa cu Sr. Schreuders por traha como official den competencianan Internacional patronize pa FINA. Esaki ta promer biaha cu Aruba tin un persona ariba lista di FINA pa e disciplina Open Water. Pa landamento y landamento sincroniza pa varios anja caba AZB ta representa.
Sr. Schreuders tin varios anja ta traha como official pa Open Water na Aruba. Pa e dos ultimo competencianan Internacional cu Aruba a host, esta CISC 2012 y CARIFTA 2014, Sr. Schreuders tabata e Meet Director pa Open Water. Su persona tabata encarga di organisa e competencia y guia tur aspecto durante e Campeonato. Bert a hanja commentarionan masha positivo mes di e FINA officialnan cu a presenta durante e Campeonatonan.
E nominacion aki ta un otro desaroyo masha postivo pa e deportenan acuatico na Aruba.


text:
Tanki Leendert – Diadomingo mainta den careda di 9:45, polis ta wordo informa di tres homber, cu lo a baha arma den Willy Pan.
Nan lo tawata den un Suzuki Baleno color blanco.
Den algun minuut despues, patruya di Noord ta topa cu e Suzuki Baleno color blanco, altura di Digicel Tanki Leendert.
Cu masha cautela polisnan a acerca e auto y pone tur baha.
Tur persona a wordo controla y tambe den e auto, pero no ta bin topa cu niun sorto di arma di candela.
Polisnan a splica nan un ke otro y nan por a sigui nan caminda.
No ta conoci pa nos ken ta esun of esunnan cu lo a wak arma di candela ariba e personanan aki.


text:
Certificacion di un diploma ta nifica cu un instancia ta declara (of certifica) cu e contenido di e copia ta coresponde cu e diploma original y cu esaki ta pertenece na e sistema di enseñansa (legalmente) reglamenta di e pais. Na Aruba, Dienst Inspectie van het Onderwijs ta certifica diploma(nan) obteni y cu ta pertenece na e sistema di enseñansa legalmente reglamenta na Aruba.
Kico un persona por haci den caso cu e perde su diploma?
Personanan cu perde un diploma cu ta pertenece na e sistema di enseñansa legalmente reglamenta na Aruba mester tuma contacto cu Examenbureau na Departamento di Enseñansa Aruba.
E persona lo haya un declaracion di Examenbureau den cual tin para e diploma/nivel di estudio cu el a logra obtene segun e sistema educacional legalmente reglamenta na Aruba cu lo reemplasa e diploma original.
Ki tempo lo cuminsa cu e Scol Arubano Multilingual (SAM)?
Na inicio di aña 2018 Minister di Enseñansa, dr. Armando Lampe a anuncia cu Aruba lo conoce un cambio den enseñansa; ta trata di implementacion di Scol Multilingual den tur scol preparatorio y basico na Aruba. SAM ta e nomber oficial di e programa y e curiculo nobo multilingual cu lo keda implementa den scol primario. Na aña 2018–2019 tur klas, cuminsando di scol preparatorio te cu klas 6 di scol primario di e scolnan piloto, lo forma parti di e programa multilingual. Cu e implementacion di Scol Multilingual den tur scol na Aruba e scolnan piloto (Proyecto Scol Multilingual – PSML) lo sigi desaroya prome cu e otro scolnan y nan ta un partner (banda di directivanan (schoolbesturen), CDPC di IPA y DEA) den e implementacion di SAM den e otro scolnan preparatorio y basico.
Un mucha chikito por siña 4 idioma pareu?
Aruba ta un isla multilingual. E modelo ta refleha nos situacion. E cuater idiomanan mas uza na Aruba ta den e modelo. Nos muchanan ta multilingual caba prome cu nan drenta scol preparatorio. Loke e scol multilingual ta haci, ta sigui desaroya e multilingualismo cu e mucha ta bin cu ne. Sinembargo no ta e idea pa pone un peso demasiado grandi riba nos chikitinnan. P’esey ta cuminsa na un manera simpel y agadabel pa den forma di wega stimula cu e muchanan por sigui desaroya nan conocemento di e 4 idiomanan Papiamento, Hulandes, Ingles y Spaño.
Si introduci Papiamento na scol, esaki lo bay stroba desaroyo di Hulandes?
Al contrario! Un bon dominio di Papiamento ta un condicion pa un bon dominio di Hulandes. Den e scol multilingual e alumno ta siña Hulandes den un forma agradabel desde edad di 4 aña. E ta desaroya su conocemento di palabra y nan nificacion na Papiamento y na Hulandes. E ta siña lesa na Papiamento y despues tambe na Hulandes. E ta sigui desaroya su conocemento di gramatica y su habilidadnan di scol na Papiamento y na Hulandes. Asina ora e alumno haci e stap pa bay cuminsa uza Hulandes como idioma di instruccion, e lo haci esaki cu hopi mas confiansa propio y cu un fundeshi mucho mas fuerte.
Con e scol multilingual ta prepara e alumno pa bay studia afo?
Siñando tur 4 idioma y stimulando e alumno pa no siña solamente fo’i cabes, pero pa compronde tambe loke e ta siña y compara esaki cu loke e sa caba, e alumno ta ricibi un caha yen di herment pa e por sigui desaroya su mes den su futuro estudio, sea na Aruba mes of den exterior. Den e scol multilingual e alumno ta siña di trempan pa haci bon uzo di diferente medio na diferente idioma – manera television, computer of buki – pa e por siña cos nobo. Unabes cu e alumno yega e edad cu e ta scoge su futuro carera escolar, e alumnonan cu a ricibi e fundeshi multilingual lo ta miho prepara pa por scoge un di e tantisimo estudionan na Ingles, pero tambe pa por scoge un estudio na Aruba mes of den exterior na sea Papiamento, Hulandes of Spaño.
Unda por haya mas informacion tocante (uzo corecto di) Papiamento?
Riba e website [papiamento.aw] por haya mas informacion tocante ortografia y gramatica di Papiamento, por lesa informacion general tocante Papiamento, por download un lista di palabra segun e ortografia amplia di 2009 of haci uzo di e “spelling checker” [busca palabra].
Tambe por download un lista di publicacion na Papiamento y por haya mas informacion scientifico tocante e idioma Papiamento.
Mas pregunta tocante Scol Arubano Multilingual?
Informacion tocante Scol Arubano Multilingual (SAM) ta publica riba nos website: [ea.aw > SAM].
Si tin mas / otro pregunta por manda un email na: sam@ea.aw.
Pa tur informacion di Landsexamen por acudi na nos website [ea.aw] y busca Landsexamen den e alfabet menu.
Aki tur informacion y e documentonan di Landsexamen manera e informatiebrochure, e inschrijvingsformulier, examenreglement, tijdschema, roosters, examenprogramma’s y oefenmateriaal ta publica: [ea.aw > Landsexamen].
Con / ki tempo mi por inscribi pa Landsexamen?
Inscripcion pa Landsexamen MAVO, HAVO y VWO ta tuma luga tur aña na luna di september.
Tur informacion como tambe e Formulario di Inscripcion ta publica riba nos website: [ea.aw > Landsexamen].
Mi por haci Landsexamen HAVO si mi no tin un MAVO-diploma?
Si, participacion na Landsexamen ta mara na edad (y no na “vooropleiding”).
Pa mas informacion di e rekisitonan di participacion na Landsexamen mester lesa e Informatiebrochure Landsexamen: [ea.aw > Landsexamen].
Cuanto e ta costa pa participa na Landsexamen?
E examentarieven y informacion di termino di pago ta publica den e Informatiebrochure Landsexamen: [ea.aw > Landsexamen].
Ken ta cay bou di Enseñansa Obligatorio (Leerplicht)?
Enseñansa obligatorio ta conta pa e mucha/hobennan cu ta biba na Aruba;
Enseñansa obligatorio ta cuminsa riba e prome dia di scol di e aña escolar den cual e mucha tin por lo menos 4 aña riba dia 1 di october. Esey ta nifica cu no ta solamente mucha cu tin 4 aña na comienso di aña escolar mester bay scol, tambe esun cu ta haci 4 aña pa mas tarda 1 di october. Mucha cu ta haci 4 aña despues di e prome dia escolar pero ultimamente 1 di october ta obliga pa bay scol tambe.
Enseñansa obligatorio ta conta te dia e alumno cumpli 17 aña, of te ora cu e alumno termina un estudio den enseñansa profesional of enseñansa secundario general.
Ley di Enseñansa Obligatorio ta conta tambe pa e mucha special of e mucha cu ta ilegal na Aruba?
Si, e ley di Enseñansa obligatorio ta conta pa tur mucha cu ta biba na Aruba. Pues e ta conta tambe pa e mucha(nan) special y e mucha(nan) cu ta ilegal na Aruba. Nan tambe tin derecho riba enseñansa.
E empleadonan publico di enseñansa obligatorio lo controla solamente si e mucha ta bay scol.
Con / ki tempo mi por inscribi pa e Naturalisatietoets?
E Prueba di Naturalisacion ta tuma luga dos biaha pa aña. Aplicacion ta tuma luga na luna di januari y luna di augustus cada aña. E fechanan exacto ta keda publica riba nos website como tambe den medionan di comunicacion.


text:
Identifikashon di hòmber morto den pos.
KOMUNIKADO DI PRENSA 325 / 2021
15 sèptèmber 2021
Identifikashon di hòmber morto den pos.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Despues ku personal di Brantwer a logra saka e kurpa sin bida di e hòmber ku a haña
djamars 14 di sèptèmber 2021, den un pos (Komunikado di Prensa 323/2021) polis a
identifiká e víktima.
Ta trata di e hòmber Norris Teodosio Rosa nasé na Kòrsou dia 23 di Mart 1957, ku tabatin
algun dia perdí.
Ku tur probabilidat ta trata aki di un krímen, mirando e kondishon den kua a bin topa e
víktima.
E kaso ta kontinuá den investigashon.


text:
Oranjestad, october 16, 2020
Crisis Team di Gobierno ta anuncia cu entrante mañan diasabra October 17, 2020 ta permiti cantamento den misa basta ta cumpli cu condicionnan estricto. E condicionnan aki ta;
1) Mester usa tapaboca
2) Mester tene distancia di 1,5 meter di otro persona.
Tur misa y organisacionnan religioso cu ta canta durante nan servicio mester informa nan coro y esnan cu ta acudi na e misa di e condicionnan aki. Tanto e coro como esnan cu ta asisti na e servicio di misa cu kier canta mester cumpli cu e condicionnan stipula pa por canta.


text:
Boeing ta investigando e descubrimento di dos boter bashi di licor cu a wordo haya den un avion cu supuestamente mester bira e Air Force One nobo. Esaki ta un informe cu a keda publica den The Wall Street Journal.
E dos boternan chikito di Tequila haya e luna aki riba un Boeing 747-8 bou di construccion na San Antonio, a pone cu e compania a cuminsa inmediatamente cu un investigacion.
Boeing ta e transportador aereo oficial di presidentenan Mericano pa decadanan largo caba. Pentagono na 2016 a duna di conoce cu nan a duna ordo pa construi dos Boeing 747-8 nobo pa reemplasa e dos 747-200nan uza door di presidentenan Mericano.
Unda a haya e boternan den e 747-8 no ta mucho cla. Alcohol ta prohibi den e facilidad di Boeing.
Un vocero di Boeing a bisa personanan di paden cu e ta un asunto personal y cu nan no por comenta debi na palabracionnan ancla den contractonan.
Na momento cu finalisa cu e construccion, e nave aki lo ta e jet comercial di pasahero mas grandi di mundo, di acuerdo cu e compania. E costo total di e nave nobo lo ta 5.3 biyon dollar.
E avionnan, cu ta carga e designacion VC-25B, no ta conoci como Air Force One ainda, pero lo uza esaki unabes cu un presidente Mericano biaha abordo.


text:
Dios
Dios ta e nomber duná na un ser singular di un religion teístiko anto deístiko (inkluso otro sistemanan di kreensia) ku ta e uniko ser, den monoteismo, of un ser den varios otro dios den politeismo.
Mayoria biaha Dios ta trahá pa ta e kreador sobrenatural anto wàkdo di e universo. Teologonan ta askribí un variedat di atributo na e diferente konseptonan di Dios. Esun nan mas komun ta omisensia (konosementu infinito), omnipotensia (poder infinito), omnipresensia (presente tur kaminda), omnibenevolensia (bondat perfekto) simplisidat divino, i eksistensia eterno i nesesario.


text:
Kralendijk – Regata ta sigui e aña akí den forma adaptá, asina gezagheber Rijna a duna di konosé na nòmber di Kolegio Ehekutivo.
E kompetensianan di boto ta sigui manera planiá, ta pèrmití stènt, pero aktuashon musikal i evento durante anochi no ta posibel e aña akí. Teniendo kuenta ku e kantidat di kontagio i e preshon haltu riba hòspital, Kolegio Ehekutivo a skohe pa un Regata adaptá. Na e momentu akí tin tres pashènt di COVID-19 hòspitalisá. Durante e wikènt tras di lomba un pashènt a fayesé komo konsekuensia di COVID-19.
‘Awor akí ta konsiderá e festividatnan ku normalmente ta tuma lugá durante Regata komo evento di riesgo haltu. Nos a mira kon na nos islanan ruman a surgi brote na fiesta grandi. Si nos wak e kantidat di kontagio na Boneiru i e preshon di esei riba kuido, ta iresponsabel pa organisá evento grandi ku un riesgo haltu awor akí. P’esei ku doló na nos kurason nos a skohe pa un Regata adaptá,’ segun deklarashon di gezaghèber Rijna.


text:
WILLEMSTAD – E públiko ku a presensia e presentashon dje kantantenan di soul, yu di Kòrsou biba na Hulanda, a sinti un nostalgia intenso na momentu di rekordá e tempu di gloria di Theater West End. Esaki a tuma luga durante di e West End Soul Revival na Avila Hotel.
Promotor Robby Schouten a trese Kòrsou, e seis artistanan: Leslie Vos, Duke Richardson, Melvin Landburgh, Tony Sherman, Arnold Stone i Mr. Solo. Tur e kantantenan aki a kuminsa nan karera na Theater West End, na Otrobanda. Awe despues di 50 aňa a keda e rekuerdonan grato dje temporada ku e musika Soul tabatin hopi popular na Kòrsou.
Promotor Robby Schouten splika ku ta hopi satisfecho ku presentashon
Den nan bida diario e artistanan di Kòrsou ta dua presentashon ainda na Europa i nan ta hopi kontentu di por hasi esei. Lamentabelmente no ta posibel pa e kantantenan aki eherse nan profeshon na Korsou i ta pesei no por spera ku riba termino kórtiku, nan ta regresa permanentemente. “Na Europa nan e posibilidat, oune ku no ta hopi, pa e artistanan. No tin e merkado, pa nan presenta komo artista”. Asina Robby Schouten a menshona.
Ta e intenshon pa proksimamente a artistanan di Kòrsou presenta den algun suidat na Hulanda, pa ei tambe krea e posibilidat pa sinti e nostalgia di e legandario Theater West End di Kòrsou.
Outor: Dulce Koopman


text:
KRALENDIJK – Mas tantu votadó boneriano awe meinta ònferwagt a bin vota pa e kolegio elektoral ku finalmente ta skohe e miembronan di Eerste Kamer.
Banda di 10 or e kantidat di voto pa Konseho Insular (gobièrnu lokal) tabata mas o ménos igual ku esnan pa e kolegio elektoral: 817 kontra 672 voto. Esaki gezaghèber Edison Rijna ta bisa ora ku meinta 11 or el a vota pa e kolegio elektoral. “Mi a hasi esaki pa haña mas atenshon pa e elekshon aki.” Awe tardi 3 or el a vota pa Eilandsraad.
Segun e último sifranan dos or di mèrdia algu mas ku 19% (2693) di e 14.114 ku tabatin derechi di vota, a vota na Boneiru. Tabatin algun problema chikí segun Rijna, pero no ku p’esei hende no por a vota. Banda di mitar di dos a bisa ku na Sentro di Bario Nikiboko algun bia koriente a bai. Pero a resultá di ta e komunikashon di telefon/internet.


text:
Pa medio di esaki nos ta yama danki na un y tur cu di un of
otro manera a duna nos nan sosten y atencion durante
enfermedad y entiero di nos dushi Mama
Fabiana Maria Geerman-Geerman (Mama Chichi)
Viuda di Felix Geerman
Conoci como Fabia of Chichi Felis,
*27 september 1933 †08 juli 2021
Nos ta invita famia y conocirnan pa asisti na 3 Santo Sacrificio di misa na honor di Mama diaranzon 14 di juli y diabierna 16 di juli na Misa Inmaculada Concepcion na Santa Cruz, pa 7or di anochi y diadomingo 18 di juli na Misa Santa Filomena na Paradera, pa 5.30 di atardi y despues lo reza un rosario na su cas.
Na nomber di su yiunan, nieto-, nietanan y su bisanieta


text:
ATLANTA – Despues di Xander Bogaerts, pelotero professional di Corsou Ozzie Albies tambe a yega e final (pero pa Liga Nacional) cu su club Atlanta Braves. Nan a gana 5-4 di Milwaukee Brewever. Awor nan tin cu warda e ganador di e serie di Los Angeles Dodgers y San Francisco Giants. Tin chens cu varios hungador di Aruba y Corsou por topa otro den e serie mundial cu ta cuminsa ultimo siman di October.
BRAZIL - Sarah Quita Offringa ta keda ocupa cu preparacion pa su continuo competencianan internacional. E siman aki el a comparti un video cu ta mustra con e ta anda cu e bida internacional di un surfer Arubiano, y ta mustra cu e ta completamente aclimatisa, unda cu e ta.
ORANJESTAD - Ayeranochi Asamblea General di COA a eligi un directiva nobo pa e organisacion. COA lo tin pa prome biaha un hende muhe como Presidente, den persona di Wanda Broeksema, cu pa e ultimo cuater aña a fungi como Vicepresidente. E directiva awor ta consisti di shete persona (tabata te cu awor nuebe), di cua cuater ta hende muhe.
BOSTON — E pelotero professional di Aruba Xander Bogaerts tabata instrumental diamars anochi na Boston pa su ekipo Red Sox gana e wega importante y decisivo contra e rival di tur tempo New York Yankees. Tanto den defensa como ofensa, e Arubiano a haci un tremendo papel. Prome cu un homerun den su prome salida, percurando pa e prome 2 caredanan pa Boston cu a ‘set the pace’ pa resto di e wega. Y tambe e hugada tremendo ora cu den un tiro perfecto di bala pa home, a logra yuda saca e hungador Aaron Judge out, scapando un careda crucial di e opositor pa drenta. E dos momentonan aki tabata instrumental pa finalmente e ekipo vence cu score convincente di 6-2 na final. Tambe hungadornan manera Kyle Schwaber cu tambe a dal un homerun y e pitcher Nathan Eovaldi a percura pa un tremendo picheo te di 6 inning pa mantene e score abou pa e contrincante. Cu e victoria aki, Boston ta sigui na bida y ta topa nan proximo contrincante Tamba Bay Rays na St Petersburg, Florida diahuebs pa un serie di tres wega. E ganador di esaki ta bira e representante di liga americano pa Serie Mundial. New York Yankees, cu ta disfruta di un fanaticada grandi na Aruba, su temporada a yega asina na final pa 2022.
(ADVERTORIAL)
BOSTON – Awe nochi pa 8’or e pelotero professional di Aruba Xander Bogaerts ta forma parti di un wega hopi importante pa continuacion di e temporada aki. Boston ta enfrenta su rival di tur tempo New York Yankees y e ganador ta sigui den e contienda di Wild Card pa sigura su posicion pa Serie Mundial. Si esaki sosode, lo no ta e prome serie mundial cu Xander ta participa aden. E wega ta uno cu tin hopi interes na Aruba mirando e fanaticada grandi cu tin di tanto Yankees como Red Sox na Aruba. ESPN ta un di e canalnan riba cual por wak e wega.
ATLANTA – Di e total di 7 pelotero professional di Aruba y Corsou cu ta den grandes ligas na Merca, 3 a keda ‘na bida’ ainda pa loke ta e temporada final. Pa 4 hungador, e temporada a caba ayera, ya cu nan ekipo no a logra victoria suficiente pa ‘keda na bida’. Esnan cu a keda ‘na bida’ ta di Aruba Xander Bogaerts, di Corsou Ozzie Albies, y Kenny Jansen. Tur otro, cu ta Didi Gregorius, Jurickson Profar, Jonathan Schoop y Andrelton Simmons por cuminsa nan vacacion numa.


text:
Ministerio Publico y Cuerpo Policial di Aruba ta informa cu Polis lo hiba un maneho di Zero-Tolerancia riba Diabierna ora di entrega di e lista di candidatonan di e partidonan politico na Stadhuis na Oranjestad. Polis lo actua na un manera dicidido pa garantiza seguridad riba caya. Ministerio Publico lo sostene e Zero-Tolerancia di Polis cu nos maneho di Faya-Bo-Haya.
E maneho Faya-Bo-Haya ta encera cu Ministerio Publico lo ofrece un boet na personanan cu keda deteni relaciona cu delitonan relativamente simpel manera violencia leve, destruccionnan, buracheria y otro comportamientonan inacceptable. Si hende dicidi pa paga mes ora, anto e caso ta cla. Si un hende dicidi pa no paga, anto e lo wordo persigui. E exigencia den Corte ta cay semper bastante mas halto cu e boet na Warda di Polis, y pesey ta recommendable pa paga na Warda di Polis mes.
Ministerio Publico ta haci un yamada urgente na publico pa paga tino cu bebemento di alcohol. Mal comportamiento lo no wordo tolera. Polis lo actua strictamente contra esnan cu comporta robez.


text:
Storianan di entusiasmo cerca esunnan cu a drenta ‘GED Program’ pa por caba scol
ORANJESTAD: Ministerio di Enseñansa hunto cu International School of Aruba a introduci e programa GED, un iniciativa pa brinda un oportunidad pa esnan cu ainda no a logra un diploma na nivel di Enseñansa Secundario, of pa esnan cu a caba un nivel di Enseñansa cu no ta suficiente pa sigui studia na nivel superior, of asta ta personanan cu ta trahando caba pero ta desea di sigui crece na nan compania. Minister di Enseñansa, Michelle Hooyboer-Winklaar ta sostene e programa aki completamente, pasobra na final e studiante lo haci un diploma ekivalente na HAVO.
Reyvick Piña ta un di e personanan cu lo beneficia di e programa aki y ta pensa cu e programa GED lo yud’e pa tin un miho futuro. Nunca el a haya un diploma di scol pero e kier crea un miho futuro pa su mes den e areanan di trabao cu e tin experiencia caba den dje cual ta turismo y horeca.
E motibo pakico e no a caba scol, EPB Horeca, ta pasobra algun maestro a bully su persona. “Mi tabatin juffrouw di scol cu a bisa mi cu nunca lo mi logra nada y cu mi lo ta un persona cu e lo mira banda di caminda ta pidi florin. Mi tabatin un juffrouw cu a yega di dal mi un canti’man. Ora mi a bay geef door na e director, nan a kita mi for di scol pasobra mi a bisa un palabra vulgar despues cu e juffrouw a dal mi”. Reyvick Piña a indica cu a kit’e di scol cu 16 aña y ora el a bay inscribi otro aña, nan a bis’e cu e ta mucho grandi y e no por a bay scol den dia mas.
Segun Reyvick, e mester a bay inscribi na Horeca anochi. E unico opcion tabata bay Avond MAVO. Eynan a mand’e eerste MAVO unda a bay bon pero a bis’e cu no tabatin luga pa mand’e na un klas mas avansa. Otro hoben cu a bin di scol di dia pa anochi si a haya luga den tweede MAVO y esey a kibra su motivacion di sigui bay scol ya cu no tin control riba kico ta pasando, el a expresa. Awo e ta den programa GED cu su ruman homber, kende a pasa den mesun situacion y kende a motiv’e pa bay scol bek. Reyvick Piña ta contento cu e programa GED, pasobra e lo kier sigui studia afo.
Chris Piña, ruman di Reyvick, a sigui bisa cu prome cu e programa di GED e tabata bayendo Colegio dos aña pasa, pero el a dicidi di drop-out pasobra e no a sinti su mes confortabel na scol. Pa loke ta e rekisitonan pa drenta, el a bisa cu esaki a bay facil. El a wordo entrevista di biaha y el a haya e-mail basta lihe cu a acept’e. E programa aki ta na idioma Ingles y esey e ta haya tremendo pasobra e ta miho den Ingles compara cu Hulandes, a expresa.
“Mi plannan aworaki ta pa bay studia afo. Por ta Canada cu ta un di mi prome escogencianan, Chris Piña a indica.
Banda di esaki, Stanson Tromp, cu tabata den brug klas na Maria College tabata bayendo bon. Su ruman homber a bay Colegio y semper el a mira su ruman como role-model. Esey a pone den un situacion unda e tabata mira cu su ruman a bay Colegio y el a bay MAVO. El a traha duro y el a logra bay Colegio unda el a realisa cu el a haci un fout. Su prome cifra di Wiskunde tabata un 2.7 y ta e ora ey cu el a ripara cu mester a bay traha mas duro ainda. Sinembargo, cu hopi trabao el a bay over pa HAVO-3.
Den HAVO-4 el a keda sinta. Aunke su actitud tabata positivo, el a dicidi di bay AVOND/HAVO. E prome aña debi na problemanan personal no por a caba scol. E di dos aña, el a logra bay over, pero tabatin dos vak cu e tabatin problema cun’e cu ta Spaans y Economie.
Ya caba e tabatin e programa di GED den su mente y esaki tabata e solucion perfecto pe, a bisa. E ta gusta cu e ta na idioma Ingles y “te awo e no a ni cuminsa y ya caba mi ta stim’e”, Stanson a manifesta. E tabata traha na Parke Nacional Arikok como un ranger destaca, pero e tabata haya fastioso cu e no tin un diploma como backup. Nelson Mandela a bisa cu un diploma ta fundeshi di e exito, el a indica. P’esey el a pensa cu pa e por beneficia Parke Nacional y naturaleza di Aruba, cu ta mas eficiente pa e haya e diploma aki. Su meta y su motivacion ta pa sigui cu e programa y haya su diploma. “Dia cu mi a haya notificacion cu a acepta mi den e programa, tabata un di e dianan mas feliz di mi bida”, Stanson Tromp a finalisa bisando.


text:
Oranjestad– Marlon Sneek, parlamentario di AVP, a wordo poni den e comision di Integridad di Reino, pa representa Aruba. Un decision dictatorial di Baba Herde, cu a cai den masha mal tera serca tur hende, especialmente serca e politiconan hulandes, cu tur conose e historia di Marlon Sneek. Marlon Sneek probablemente ta e politico riba lista di AVP cu tin mas escandalo tras di lomba, di hopi tempo pasa, te cu awor ainda. Y pesey ta insolito cu den e partido mes, nan ta permiti algo asina tuma lugar. Hendenan “drechi” manera Arends-Reyes y Wyatt-Ras, con nan por drumi trankil sabiendo cu probablemente e politico mas escandaloso riba nan lista, ta representa nan.
Ta importante pa nos recapitula e motibonan dicon ta asina insolito cu AVP ta scohe hustamente e persona aki:
1. Marlon Sneek a wordo deteni pa polis despues di a horta jeans, y hasta tin un proces verbaal di e ladronicia aki di Marlon Sneek.
2. Tambe a gara Sneek ta horta wiskey
3. Su dedenan largo, el’a demostra tambe hortando aros
4. Sneek a wordo demanda pa gobierno hulandes pa incumplimento cu pago di su studielening na Hulanda.
5. Sneek a malusa placa di pueblo, ora el’a biaha bai shop na Panama cu placa di Parlamento, ora cu el’a exigi pa Parlamento paga 7 dia di ‘daggeldvergoeding’ pa un reunion di 2 dia! Mescos cu otro biahe pa Colombia! Te dia di awe e NO a paga e placa aki bek tampoco.
6. Na un hotel a gara Sneek ta horta carni
7. Sneek ta un di esnan cu a pasa e ley pa yena su propio saco, den apenas 6 minuut, drechando su mesun salario na forma barbaro, mientras cu el’a pasa pueblo un medida tras di otro!
8. den su anjanan mas jong Sneek tabata masha conosi pa kibra auto, prome un jeep, despues un toyota color oro, y varios mas, y e particular den cada un di e accidentenan aki ta cu semper tabata tin alcohol envolvi
9. ultimo tempo Sneek a bolbe hay’e den basta problema den trafico, manera por mira riba e foto adhunto, el’a haya su mes involucra den un accidente di trafico, y el’a mustra di tin problema serio cu incontinencia, si mira e mancha riba su carson, algo cu e mes a admiti durante reunion publico, cu ora bo causa un accidente bo mester para, “maske bo a pishi of pupu bo panja”!
10. pero e mas serio di tur ta dia su auto na forma masha mistorioso a dal basha cura di cas abou, casi mata hende, laga hopi holor di alcohol y core bai. Otro “hit & run”, pero e biaha aki un “primo” a wordo pusha dilanti pa carga responsabilidad. Y naturalmente despues di esaki, e “primo” aki a haya un contract diki diki cu gobierno.
Esaki ta e representante di Aruba pa traha riba integridad di nos gobernantenan. Bo ta kere cu e persona aki ta capas di hasi esaki? Mike Eman a pusha e mihor persona pa e posicion aki, pasobra Marlon Sneek lo percura pa tanten Mike Eman ta den gobierno, Aruba no haya NINGUN ley di integridad!


text:
DEN HAAG – Destino di e studiantenan di mbo di Scholengemeenschap Bonaire (SGB) ta den man di e plan di mehorashon pa e skol. Si Inspekshon di Enseñansa aprob’é por tene èksamen atrobe. Esaki minister Jet Bussemaker (Enseñansa, Kultura i Siensia) a deklará awe na e ora di pregunta den Tweede Kamer.
No ta sigur te ki dia no por tene èksamen. Bussemaker: “Si e skol logra pa drecha esaki lihé – e siman aki mes ta posibel – e ora ei banda di mart of aprel por tene èksamen atrobe. Pero e ora ei direktiva i maneho mester tuma nan responsabilidat pa masha lihé bini ku un bon plan.”
E mandatario ke pa e skol duna oportunidat tambe na studiantenan di mbo ku a kaba di studia anteriormente, i ku despues di esaki a deskubri ku tabatin problema ku nan diplomanan, pa alkansá nan retrasonan.
Forma
E studiantenan di mbo di Forma, un instituto pa edukashon di adulto, kontrali na notisianan anterior no tin nodi di tin miedu pa nan èksamen final òf balor di nan diploma. Forma ta sostené SGB den formulashon di e plan di mehorashon.
Plannan anterior di mehorashon no a yuda. “Nò, pero aña pasá a tuma hopi akshon si”, e minister ta bisa. “Aña pasá nos a prepará un instrukshon, despues a sigui akshon i a bini un direktiva kompletamente nobo, mi ti konfiansa den esaki. I pronto lo bini un direktor nobo tambe.
Djabièrnè a sali ku studiantenan di mbo na SGB no por hasi èksamen pasobra e eksaminashon no ta sufisiente. Miembro di Tweede Kamer Roelof van Laar (PvdA) a hasi pregunta tokante di esaki na Bussemaker.
Outor Pieter Hofmann


text:
Departamento di Asunto Economico, Comercio y Industria ta informa referente permiso pa establecimento di negoshi na Aruba.
Departamento di Asunto Economico, Comercio y Industria (DEZHI) ta atende entre otro permiso pa Establecimento di Negoshi (Vestigingsverordening Bedrijven).
Negoshi por wordo haci den diferente forma, di cual esunnan mas usual ta Negoshi Propio (Eenmanszaak), Sociedad Colectivo (V.O.F.), Sociedad Anonimo (N.V.) y Sociedad Responsabilidad Limita (V.B.A.)
Personanan naci na Aruba, mayor di 18 aña y di nacionalidad Hulandes, al igual personanan cu a naturalisa Hulandes aki na Aruba y cu tin 18 aña of mas di edad, no mester di permiso pa establece un Negoshi Propio of fungi como partner den un Sociedad Colectivo, tampoco pa fungi como director di un Sociedad Huridico (N.V., V.B.A., A.V.V.).
Pa tur otro caso permiso ta rekeri.
Ademas permiso ta rekeri pa e.o. muda un negoshi, amplia of cambia actividadnan comercial y sucursal di un Sociedad Huridico.
Fuera di e Ordenansa Nacional pa Establecimento di Negoshi, tur negoshi tin obligacion pa registra na Camara di Comercio.
Pa facilita e control riba cumplimento di e ley en cuestion, tur comerciante ta wordo pidi pa tin na tur momento, den e establecimento corespondiente, e original of copia di e permiso(nan) necesario y/of un extracto di registracion na Camara di Comercio (no mas bieuw cu 6 luna). E documentonan menciona mester wordo mustra na e ambtenaar di Departamento di Asunto Economico unda e control ta tuma lugar.
DEZHI ta constata na momento di control cu tin hopi negoshi, e.o. hotel, condominium, restaurant y otronan, cu no a registra e nomber di negoshi/nomber comercial na Camara di Comercio. Pa evita cu negoshi nan por tin nomber similar y cu por trece confusion den pueblo esaki mester wordo haci.Scroll To Top
- Maximum price list: 16 october 2021 October 21, 2021
- Announcement new maximum prices: 16 october 2021 October 21, 2021
- Macuto di Compras: 16 oktober 2021 October 15, 2021
- Macuto di Compras: 9 oktober 2021 October 15, 2021
- New gasoline price publication: 13 october 2021 October 13, 2021
- Macuto di Compras: 2 oktober 2021 October 4, 2021


text:
Prome Minister Evelyn Wever-Croes: PREMIER EVELYN WEVER-CROES Y RDA A REUNI CU OFAC
Prome Minister Evelyn Wever-Croes:
PREMIER EVELYN WEVER-CROES Y RDA A REUNI CU OFAC
Diamars ultimo Premier Evelyn Wever-Croes a reuni cu OFAC. El a wordo acompaña pa sra. Joselin Croes, Minister Plenipotenciario di Aruba na Washington, sr. Alvin Koolman, Director di RdA y sr. Richard Eman, Presidente di Hunta di Comisario di RdA. E reunion a bay bon y a duna mas claridad.
REHABILITACION: OFAC a informa Gobierno cu Citgo a pidi un licencia cu ainda ta den tratamento. OFAC a aprecia e esfuersonan di Gobierno di Aruba den e proceso aki. E peticion ainda ta den proceso. Locual cu OFAC a bisa si ta cu e peticion no ta haci pa rehabilita e refineria sino pa “wind down” operation. OFAC a duna hopi claridad riba e proceso di e licencia cu lo wordo papia cu Citgo.
TERMINAL DEN MAN DI ARUBA: Den nomber di Gobierno Premier Evelyn Wever-Croes a indica cu negociacionnan ta andando pa asina Gobierno tuma over e terminal pa asina nos mes por controla e consumo local y pa atende e parti di transhipment. Pa esaki a keda confirma durante e reunion cu lo no tin problema cu e sancionnan y no mester di OFAC.
CONTRATISTA DI REFINERIA: Tin varios contratista di e refineria cu ta sperando pago pa nan trabounan, cu ta pega den e proceso di OFAC. Premier Evelyn Wever-Croes a splica OFAC cu ta hopi importante pa agilisa e proceso pasobra esaki ta importante pa e contratistanan local.
Den e siguiente dianan Premier Evelyn Wever-Croes lo duna mas informacion riba e reunionnan. “Mi ta hopi satisfecho cu con e reunion a bay. Nos no a soluciona e problema ainda pero nos ta riba bon caminda”, segun Premier Evelyn Wever-Croes


text:
Marímbula
Seri di Herensia Kultural
Un hende ku no sa mihó lo por kere ku ta un maleta chikitu: un kahita di palu ku na su parti di ariba un man. Pero si bo fiha bon bo ta nota ku na e parti dilanti di e kahita nan a zag ku kuidou un buraku i djis bou di dje pega un teklado trahá di plachi plachi di heru. Esaki no ta niun maletin, ta un marímbula, yamá tambe ‘kontrabaho di pober’. Bo ta topa marímbula na tur sorto di variedat: ku i sin man, ku adorno i artístikamente tayá òf ku djis un kapa di vèrnis. Generalmente e muzikant ta sinta riba e kaha di resonansia, pero tin vershonnan tambe ku e ta pon’é riba skochi òf, durante karnaval por ehèmpel ta kolog’é na un kabuya rònt di su garganta. Mayoria di biaha ta pone e marímbula komo ekipahe di man ku su bòm riba suela, tin biaha ta pone pia di algun centimeter haltu bou di dje.
“Ta representante di un meskla di elementonan europeo i afrikano, karakterístiko pa gran parti di muzik caribeño”, asina Donald Thompson ta deskribí marímbula. E instrumènt akí tin hopi swing di su prekursor ‘sanza’. Pero e prekursor akí, konosí tambe komo ‘likembe’ òf ‘mbira’, ta muchu mas chikitu. Sufisientemente chikitu ku por ten’é ku dos man i tok’é ku dos dùim òf ku dùim i dedenan di mustra di tur dos man. Tin biaha e instrumènt klásiko akí ku bo ta toka ku dede no ta nada mas ku un rei di bara di heru riba un planki, tin biaha ta usa kalbas i hasta kráneo di hende komo kaha di resonansia.
I den esei ata époka kolonial ta drenta. “E katibunan afrikano no a karga nan instrumèntnan trese region Caribe”, asina Michael Sisson ta skirbi. “Pero sí nan tradishonnan. Nan tabata traha nan instrumèntnan ku e material na nan alkanse.” Sisson ta menshoná komo ehèmpel ‘cajón’ (pronunsiá: ‘kahon’), primu di marímbula i ‘ku no ta muchu mas ku djis un kaha di palu bieu’. E promé deskripshonnan di e vershon caribeño di e ‘sanza’ afrikano nos ta topa meimei di siglo diesnuebe den reportahenan di biahe, dikshonario i obranan literario. No muchu despues Walter Goodman (1870) ta deskribí kon hende pretunan na Cuba tabata toka ‘riba un instrumènt primitivo trahá di un kaha firkant riba kua nan a disponé pida pida plachi di heru fleksibel na diferente largura i tono’. Sanza cubano ta nase. No pòrnada. Na parti oriental di Cuba ‘son’ ta nase. Muzikantnan di pueblo, krioyo i pober tabata interpretá tekstonan ranká di bida real, kompañá pa bongo, tres i marímbula. Un époka nobo ta kuminsá. Sanza tabata hunga un ròl ainda durante selebrashonnan religioso i místiko. Marímbula ta pèrdè e funshon tradishonal ei i ku ‘dos pia riba suela’ e ta drenta komo baho harmóniko den muzik di ‘son’. Awor e ta profilá ku un kaha di resonansia mas grandi i ku tononan pisá i abou. E kaha di resonansia awor ta preferiblemente trahá di e palu duru di pino òf di seder, ku ta resistente kontra humedat i insekto. Pero hopi biaha ta usa triplèks ku tin un akústika ménos bon. Kon dekorativo e instrumènt ta resultá finalmente, ta dependé di abilidat di e hende ku trah’é. Tin algun ehemplar ku pintura di henter un panorama ariba, pero tin tambe ku ta haña djis un la di vèrnis. E buraku den e kaha di resonansia ta generalmente rondó, mitar rondó, triangular òf na forma di kurason. Komo tekla, ku ta ‘lamèl’ di heru, nan tabata gusta usa ántes fer di fonograf. E stal akí tabata bon steif i sin embargo fleksibel. Despues ta bin skohe pa nesesidat – fonograf ya ta skars riba merkado – fer di oloshi i blat di kuchú i di zag. Na Jamaica nan ta usa hasta hupel di barí i di boko di ròm. Ta un bista straño, mira un muzikant sintá riba su propio instrumènt, su kurpa mandá un poko dilanti, ta toka ku punta di dede di esun man i ta bati ku e otro man riba e parti di banda di e marímbula. Kuantu mas tekla di vários largura e instrumènt tin – sa tin di tres, kuater, pero tambe di dies tekla – tantu mas tono bo por toka. No ta eksistí mitar tono, p’esei no semper por stèm e tono baho di un marímbula mes zùiver ku e otro instrumèntnan. ‘Pero semper bo por haña un not ku ta basta pegá, ku ta parse esun zùiver’, segun Thompson, ku ta sita un trahadó di instrumènt di Puerto Rico: “Loke bo mesté ta un not abou, un not haltu i un no tantu haltu. Sobrá ta ritmo.” Ritmo di son ta konkistá Cuba na añanan binti di siglo pasá, pa gran disgustu di burguesia i outoridat di e pais, ku ta konsiderá e muzik ei ‘funesto’. “Loke blues ta pa Norteamérica, son ta pa Latinoamérica”, asina Sisson ta splika e éksito. Una bes ku e ‘tersetonan’ ku bongo, tres i marímbula a ranka sali di kunuku bini stat, nan a krese bira seksteto i despues septeto ku maraka, kitara i klave. Na prinsipio di añanan trinta e keintura di son ta waya bini Kòrsou. Aki tambe el a resultá kontra smak di e élite lokal. Septeto Kòrsou, despues Conhunto La Fama, ta introdusí marímbula na nos isla na aña 1933. Tabata traha e marímbulanan aki mes. Ora na añanan kuarenta forsa di kompra oumentá, marímbula tin di hala un banda, traha lugá pa kontrabaho, ku eksepshon di gruponan manera ‘Estrellas di Merengue’ .
Fuentenan
Jos Gansemans, Volksinstrumenten, Koninklijk Museum voor Midden-Afrika, België, Terneuzen, 1989.
S. ‘Yapi’ Martijn, Kòrsou Musikal, Un dokumentashon di nos historia musikal popular entre 1930 i 1989, 1e Tomo (dekada 30, 40 i 50
Helio Orovio, Diccionario de la Música Cubana, Cuba, Havana, 2e editie,1992.
Huib Billiet, De klank van de houten druppel, BRT-uitgave, België, 1988
María Elena Vinueza González, Marímbula, in: Instrumento de la música folclórico-popular de Cuba, Centro de Investigation y desarollo de la musica Cubana.
Donald Thompson, The Marimbula, an afro-caribbean Sanza, University of Puerto Rico
Michael Sisson, The story of the Marímbula, www.cloudeninemusical.com.
Teksto: Eva Breukink


text:
Komparashon di prèis a reïnisiá
Despues di un interupshon di dos luna, UNKOBON y Fundashon Tienda pa Konsumidó den luna di mart a bolbe kuminsá ku e proyekto Komparashon di Prèis. Mensualmente lo kompará e prèisnan di 60 produkto den 15 supermerkado. E makutu di e 60 produktonan mas kumprá a keda igual ku den 2019. A bin un kambio den e supermerkadonan partisipante. Na lugá di Zhung Kong y Magic City a bin Kadushi Supermarket situá na Kaminda Djabou y Foody Supermarket na Kaminda Jato Bako. Den luna di mart 2020 e dos supermerkadonan aki a skor rondó di e promedio.
E krisis okashoná pa e Coronavirus no a influenshá visibelmente e prèisnan den luna di mart. Kompará ku luna di desember 2019 no a bin kambio den prèis di mitar di e produktonan. E otro mitar a subi òf baha di prèis. E otro mitar a subi òf baha di prèis. E resultado aki no ta desvia for di e periodo komparabel den 2019.
Hopi produkto mas barata no tabata optenibel temporalmente den desember òf den mart. Esaki por splika e diferensha grandi den prèis di sierto produkto kompará ku esnan den desember. Si tuma un promedio bou di tur e supermerkadonan ku a partisipá, e makutu tabata 1% mas barata ku den luna di desember.
Ku e proyekto “komparashon di prèis” Unkobon y Fundashon Tienda pa Konsumidó ta konsientisá e konsumidó pa loke ta trata prèis di komestibel. Na un manera simpel por mira kua supermerkado ta esun mas barata aki na Boneiru. Esaki no ta nifiká sinembargo ku pa tur e 60 produkto di e makutu esaki ta e kaso. Entrante 30 di mart 2020 lo publiká riba e wepsite di Unkobon un bista total di e produktonan. www.unkobon.org Aki e konsumidó por mira kua supermerkado ta mas barata pa un produkto espesífiko. Tambe lo por mira spesifikashon di tur e produktonan di kada supermerkado.
Un investigashon hasí den 2019 a duna komo resultado ku e proyekto Komparashon di Prèis a hasi mas y mas konsumidó konsiente pa loke ta prèis pa komestibel. Komo ku tin kliente ta paga tinu riba prèisnan haltu y ta reklamá esaki, e supermerkadonan partisipante a bai buta mas infasis riba e produktonan mas barata. Di e manera aki e komersiante ta kontribuí pa tene e kosto di bida mas abou posibel.


text:
Minister Xiomara Ruiz-Maduro a hiba palabra durante acto protocolar Dia di Boneiro
Minister Xiomara Ruiz-Maduro a hiba palabra durante acto protocolar Dia di Boneiro
ORANJESTAD – Dia 6 di september tabata Dia di Boneiro y diadomingo ultimo a keda organisa e celebracion di Dia di Boneiro hunto cu e comunidad Boneriano na Bonaire Bar na San Nicolas. Minister Xiomara Ruiz-Maduro tabata invitado pa hiba palabra na apertura di e Acto Protocolario, e mandatario den su presentacion a conta un tiki di e historia y aporte di e famianan Boneriano na Aruba. E mandatario ta gradici sr. Jaime Emerencia kende a comparti cu esnan presente e historia di Club Boneriano y di e colonia Boneriano residencia na Aruba. Tabata un placer pa conbersa un rato cu sr. Emerencia kende ta bendiciona cu edad bunita di 93 aña. Tabata un mainta bunita y ameno yena cu musica di tipico y cu baile. Minister Ruiz-Maduro a probecha pa wapa hunto cu esnan presente pa asina celebra e dia den gran forma. E mandatario a expresa palabra di exito di e directiva nobo y dinamico di Club Boneriano. Tambe masha pabien na tur Bonerianonan na Aruba y danki pa boso aporte na Pais Aruba y na nos cultura.


text:
ORANJESTAD – E Ley Normering Topinkomen (LNT) pa loke ta Aruba ta den un estado hopi avansa, pues no ta mira motibo pa no cumpli cu e ultimatum di Hulanda di 1 di november pa tin e ley aki cla, manera cu e portal aki (noticiacla) a raporta anteriormente. Asina prome minister Evelyn Wever Croes a sigura e siman aki publicamente. Asina e ta reacciona riba e declaracion di e siman aki di secretario di estado demisionario Hulandes Raymond Knops cu a informa Tweede Kamer cu a pone ultimatum pa e islanan en cuestion riba e tema aki.
CONDICION OF NO?
E condicion aki tabata conoci caba na comienso, como un di e condicionan pa Aruba (y e otro islanan) haya sosten di likides for di Hulanda. Aruba ta sigura (lesa: prome minister Evelyn Wever) cu esaki no ta motibo cu Aruba recientemente no a haya e sosten, segun bisa den RMR.
ARUBA LO CUMPLI
Segun e prome minister, e ley di LNT ya tabata cla den concepto y a bai Raad van Advies di Aruba tambe. “Adicionalmente por informa cu e lo wordo adapta a base di rekisto manera stipula den decision di conseho di minister di reino di 24 di september 2021” e mandatario a sigura. E mandatario a bisa cu e LNT di Aruba ta esun cu ta yega mas serca di WNT di Hulanda compara cu e otro paisnan. “Es decir no tin hopi punto pa adapta. Pa aspecto di pensioen tabata en espera di un regional afgestemd normbedrag (pa preveni brain drain) pa asina por a finalisa esaki. Conforme decision di 24 di september 2021 e punto di pensioen tambe lo wordo finalisa den e concepto actual y na tempo”, e mandatario a sigui bisa.
CONTRADICTORIO
Loke tambe e mandatario a clarifica ta e hecho cu Aruba lo no a haya sosten di likides of cu a pospone esaki debi na e LNT. “No ta asina cu e sosten di likides a wordo postponi pa motibo di LNT. Por escrito BZK a informa Aruba cu e sosten di likides di e di 4 kwartaal a wordo postponi pa motibo cu no a cumpli cu rekisito di entrega un plan di accion pa corta 60 miyon pa aña den cuido, 1 di augustus 2021 na CAFT” e mandatario a sigui bisa.
PA KEN E LNT TA CONTA?
E mandatario a recorda cu e LNT ta conta pa ministerio di pais Aruba, compania estatal, parlamento, Raad van Advies (no e presidente), ARA. Entidad huridico institui por medio di ordenanza nacional (landsverordening) y: (1) estableci na Aruba cu accionan (aandelen) of certificado parcialmente of completamento den man di pais Aruba (2) cu tin relacion financiero cu pais Aruba y di cual pais Aruba ta nombra un of mas miembro di directiva of organo di supervision of tin influencia di otro forma riba maneho (3) organisacion cu pa un periodo tras di otro di 3 aña ta ricbi un of mas subsidio cu hunto cada aña ta resulta den mas di 50% di e entrada di dicho organo den e aña specifico.
ORANJESTAD – Gobierno di Aruba lo facilita e proceso pa trece famianan di e DJ Lousville cu a fayece recientemente na Aruba,pa nos isla pa nan por ta presente pa por despedi di nan ser keri. Asina minister di husticia Rocco Tjon a informa diasabra mainta pa medio di un comunicado. Tabata un siman pasa cu e famianan a haci un peticion dramatico via rednan social pa por a biaha pa Aruba pa por ta cu nan ser keri. A bisa specificamente cu nan no kier placa, sino kier permiso pa drenta Aruba (for di Venezuela) pa por ta na Aruba. “ Ministerio di Husticia y Asuntonan Social ta den contacto cu famia di e fayecido cu ta den exterior y lo facilita e proceso pa por trece e famia Aruba, pa asina nan por ta na Aruba pa por despedi di nan ser keri” e mandatario a bisa den su comunicado.
ORANJESTAD - Gobierno ta sigui busca forma pa reduci gasto di AZV sin perhudica pueblo . Asina gobierno ta bisa den un comunicado diabierna. Segun e prome mandatario, algun miembro di Parlamento di Hulanda (Tweede Kamer) a expresa cu si islanan di Caribe Hulandes no cumpli cu acuerdonan di “landspakket”, Hulanda mester dicidi si ta sigui cu e ayudo of no. Prome Minister Evelyn Wever-Croes a splica cu e situacion di Aruba no ta asina cu no ta den cumplimento, pero ta reconoce cu tin algun reto cu ta atendiendo directamente cu Gobierno Hulandes cu ne. Un di e retonan aki ta e cortamento di 60 miyon florin den fondonan di cuido medico.
ORANJESTAD - Premier Evelyn Wever - Croes a duna di conoce diahuebs di a ricibi peticion di parti di comercio pa introduci cambio den e sistema di ‘invoerrechten’ cu Aruba tin aworaki cu ta: Cost, insurance, and freight (CIF) E peticion di comercio ta pa cambia esaki pa: Free on Board (FOB). Si introduci e cambio aki, e gastonan di fleta (freight) no ta bay hunga un rol asina grandi den determina e impuesto cu tin cu paga. Balor di impuesto ta baha y consecuentemente ta paga menos pa e derecho di importacion.
ORANJESTAD - Anticipando riba e cambio di Presupuesto 2021 di nos Pais, Minister Maduro di Finansa a manda informa Parlamento den e 'Najaarsnota 2021' riba e cambionan cu a presenta despues cu a aproba e Presupuesto pa e aña. Segun e mandatario, importante pa menciona ta cu e deficit premira pa aña 2021 ta 140 miyon florin mas chikito. Pa aña 2021 a premira un deficit di 762 miyon florin cu awor lo baha y bira 622 miyon florin.
ORANJESTAD – Durante un presentacion extenso duna dialuna mainta pa personal di DOW den conferencia di gobierno, a bin dilanti e realidad duro di e planta di purificacion conoci como e Riool Water Zuiverings Instalatie, (RWZI), primordialmente esun Bubali. Loke a sali afo ta cu mester reemplaza esaki mas lihe cu ta possible, pero cu no tin fondo aworaki. Pesey e mandatario di medio ambiente a sigura cu ta trahando riba un asina yama ‘business case’ pa haya fondo pa crea e planta nobo.
ORANJESTAD – Aruba lo haya sosten di Hulanda pa habri otro portanan’ pa Arubapor haya sosten financiero via otro caminda. Asina prome minister Evelyn Wever a bisa den un comunicado diaranson. E mandatario a bisa cu tabata durante un reunion virtual cu otro 3 prome minister di Reino, cu a haci e solicitud na minister Rutte pa esaki y cu e la bay di acuerdo. “Pa locual ta Aruba specifico, a trata e tema importante di sosten di Hulanda pa ‘habri otro portanan’ pa Aruba. Esaki considerando cu poco poco ta bay depende menos di e sosten di likides di Hulanda. Ta referi na entre otro portanan di Nacionnan Uni, IMF, World Bank y Union Europeo, pa por yega na fondonan pa Aruba por cumpli cu e programa cu tin di recuperacion. Premier Rutte a bay di acuerdo cu esaki y nos tin cu traha riba dje mas padilanti,” Prome Minister a duna di conoce.


text:
Desde cu Aruba a haya su Status Aparte na 1986, nos pais a desaroya masha lihe. Nos economia a progresa cu pasonan hopi grandi. Sinembargo, hunto cu e desaroyo economico aki, cambionan social grandi tambe a tuma lugar den nos comunidad. Gran parti di e cambionan social aki tabata bon, pero hopi tambe tabata malo. Den tur esaki nos leynan comercial y laboral, cual ta hopi importante pa duna estimulo na e aspectonan bon y pa frena esunnan menos bon, toch a keda sin haya un update.
Awendia por ehempel, mayornan mester te hasta traha mas cu un trabou pa por mantene nan famia. Esaki lamentablemente ta trece cu ne cu mayornan – particularmente mayornan hoben y mayornan soltero – ta pasa menos tempo cu nan yiunan, cual ta resulta den muchanan cu ta lanta pa gran parti nan so y ta core mas riesgo di no presta bon na scol of te hasta drop out, of di cay den criminalidad y droga.
Pesey mester trece bek un balansa realistico cu ta cuadra cu e tempo di awe, na unda leynan laboral ta mas flexibel y na unda cu por crea un espacio pa asina mayornan por scoge pa, maske ta temporalmente, ta mas na cas pa tey pa nan yiunan. Reforma di nos leynan comercial y laboral lo tin un impacto positivo enorme riba nos sociedad. E por ta un di e yabinan cu lo por alivia nos pueblo di hopi problemanan social, for di crimen y adiccion te cu embarazo hubenil. Fuera di esey, reforma di nos leynan tambe lo por yuda hobennan pa haya oportunidad pa drenta e mercado laboral despues di nan estudio y pensionadonan pa keda traha mas largo si nan kier y por.
Imaginabo un persona cu edad di pensioen cu ya a traha duro pa gran parti di su bida pa por pone pan riba mesa, pero cu kizas lo kier keda traha maske ta part time. Of un trahado cu lo kier sigui un estudio pa asina por crece y bay dilanti y lo mester haya tempo extra pa por logra esaki. Na e momento aki, nos leynan no ta duna e oportunidadnan aki, haciendo e mas dificil pa por ehempel haya prestamo na banco of te hasta un minimo na pensioen pa por hiba un bida digno y trankil. Na Hulanda conoce e asina yama ‘deeltijdwerken’, cu ta duna esnan cu scoge pa esaki e espacio pa por cumpli cu nan soñonan, of pa duna mas tempo na famia, dunando ambos e trahado y e dunado di trabou e libertad di escogencia.
Mi meta ta pa yuda desaroya Aruba su potencial economico, teniendo e hende central. Cambiando y modernisando procesonan y leynan cu na e momento aki ta anticua y inefeciente, y creando un infrastructura cu ta brinda un y tur, sin distincion, e oportunidad pa por haci nan soñonan realidad. Pesey, ami Daphne Lejuez, hunto cu e team di MEP, kier traha pa un economia productivo cu ta den balans cu e bienestar general di nos tur. Cu bo confiansa y cu mi conocemento y experiencia di mas di 20 aña den mundo di comercio y tecnologia, mi lo contribui na logra esaki, promoviendo innovacion, educacion y un maneho profesional y obhetivo. Hunto nos por logra na yega na e solucion digno y sostenibel pa e futuro economico di nos pais.


text:
Balashi :Dialuna den oranan di marduga polis ta haya un informacion cu tin un Toyota Yaris, coriendo masha malo, irresponsabel y lus paga riba e caminda di playa pa bay San Nicolas, e auto tabata bayendo direccion pariba
Home Uncategorized Dama pata pata tras di stuur, ta supla 3x biaha mas hopi...
Dama pata pata tras di stuur, ta supla 3x biaha mas hopi di loke ta permiti pa ley y ta keda deteni
Mesora polisnan a sali enbuska di e auto cu tabata treciendo su bida y di otro den peliger, na altura di e entrada di De Palm Island nan a logra topa cu e auto aki.
Mesora nan a par’e y a nota di biaha cu e Dama chauffeur tabata pata pata, Mesora a lague supla y a bin constata cu e dama Chauffeur a supla tres biaha mas hopi di loke ta stipula pa ley.
E dama a keda deteni y transporta pa warda di polis na San Nicolas.


text: KRALENDIJK – Djaweps 20 di ougùstùs alrededor di mitar di 1 di mèrdia a sosodé un aksidente di tráfiko riba kaya Nikiboko Sùit na altura di La Cumbre. Un hòmber manehando su skuter no por a wanta brek na tempu na momentu ku e vehíkulo su dilanti a wanta brek diripiente komo ku e outo su dilanti a kita drenta un kaya inesperá. Konsekuensia tabata ku e skuter a kore dal patras di e outo ku a wanta brek diripiente. Shofùr di e skuter a kai na suela i tabata keha di doló na su pia. Ambulans a transportá e hòmber pa hòspital pa tratamentu médiko. Polis a presentá na e sitio pa sera un parti di e kaya i CRS a registrá e aksidente.


text:
tokyo2020
-
News
Allyson e ultimo atleta pa competi na Tokyo
Allyson Ponson e ultimo atleta di Aruba cu a competi den e Weganan Olimpico di Tokyo 2020 Diabierna mainta e…Read More »
-
News
Ally a hasi su ultimo training
Allyson Ponson a hasi su utlimo entrenamento. Awe den oranan di anochi aki na Tokyo, Allyson Ponson a hasi su…Read More »
-
News
Mikel a mira accion un biaha mas
Mikel Schreuders a mira accion un biaha mas na Weganan Olimpico Tokyo 2020 Awe trempan ora di Aruba, nos atleta…Read More »
-
News
Mikel a mira accion
Mikel Schreuders a mira accion awe mainta Despues cu diasabra madruga nos atleta di tiro Philip Elhage tabata e prome…Read More »
-
News
Philip a competi na Tokyo
Atleta di tiro, Philip Elhage a mira accion diasabra na Tokyo E prome atleta Arubano a mira accion na Tokyo.…Read More »
-
News
Ultimo training pa Philip
Philip Elhage a hasi su ultimo entrenamento awe na Tokyo, Japon Awe diabierna (Tokyo) a tuma lugar e ultimo entrenamento…Read More »
-
News
Weganan Olimpico cla pa start
Nos tres atleta nan lo mira accion den e prome siman di Weganan Olimpico Despues cu diabierna awor e weganan…Read More »
-
News
Roy a bishita delegacion na e Villa
Presidente di COA, sr. Roy Mezas a bishita e delegacion di Aruba na e Villa Olimpico. Na vispera di e…Read More »
-
News
Training di Tiro a start
Atleta di tiro Philip Elhage a termina su prome entrenamento na Tokyo Awe merdia (ora di Tokyo) a tuma lugar…Read More »
-
News
Delegacion ta reuni den e Villa
Delegacion Olimpico di Aruba a reuni den e Villa Olimpico na Tokyo, Japon Diadomingo den oranan di anochi a tuma…Read More »


text:
Oranjestad-Semper na fin di un aña ta momento cu hopi ta tuma nan tempo pa reflexiona riba cosnan bon cu por a pasa durante trayectoria di e aña pero sigur tambe riba cosnan menos bon. Semper agradecido pa cosnan bon cu ta pasa nos pero nos mester gradici tambe pa loke ta pasa nos cu ta menos bon. Bida tin hopi les cu nos ta supone di siña y hopi biaha ta netamente cosnan menos bon ta siña nos e lesnan aki. Pa un pais esaki no ta diferente.
Den e aña cu ta bin, mas ainda ta anticipa cu Aruba lo tin retonan grandi atrobe pa enfrenta. Riba dje ta bay ta un aña di eleccion na unda pueblo lo bay tin e oportunidad atrobe pa scoge un gobierno basa riba nan opinion y gusto di ki desaroyo lo tin deseo di wak riba nos isla.
Mi deseo ta pa pueblo di Aruba naturalmente desea ambiciosamente pa Aruba pero semper teniendo na cuenta cu desaroyonan realistico y sostenibel. Cu por ta desaroyonan na unda efectonan positivo por dura pa tempo largo y lo tin consecuencianan beneficioso na bienestar y progreso general di pais Aruba. Mi ta spera di curason cu nos hobennan, nos grandinan y comunidad en general lo sa di uza e oportunidad aki pa uza nan huicio na momento di haci nan escogencia.
Mi deseo ta cu henter pueblo di Aruba por pasa feliz dianan di fiesta semper recordando e significacion real di Pasco. Feliz aña 2017 yena cu amor, felicidad, prosperidad y bendicion di e Ser Supremo. Esnan cu tin ambundantemente comparti cu esnan cu tin menos recurso p’asina purba trece felicidad den mas hogar na Aruba… na e manera aki nos por contribui na felicidad comparti na Aruba. Ay nobe!